
desse a jóléti/fejlett szocializmus programját. Alapállásuk különbségét 
jelzi az is, hogy a magyar pártvezetés megértően viszonyult az ideoló- 
giai újítást is jelentő eurokommunizmushoz. 

Magyar sajátosságnak tekinthető, hogy az internacionalizmust, 
amely közös vonása volt akommunista pártok ideológiájának, itt anti- 
nacionalizmus egészítette ki. A szocialista országok többségében - az 
NDK és Jugoszlávia kivételével - a hatalomra került pártok tudatosan 
igyekeztek a maguk nemzeti elköteleződését bizonyítani, A fasiszta 
örökséggel a háta mögött és a szovjet jelenlét következtében , a német 
ideológia" csak internacionalista lehetett. Jugoszláviában a felszaba- 
dító háború feleslegessé tette a bizonyítást, a soknemzetiségű ország- 
ban pedig nem lehetett nemzetállamot hirdetni. A többi hatalomra 
került kommunista párt nagy hangsúlyt fektetett arra, hogy magát a 
nemzeti fejlődés beteljesítőjeként jelenítse meg. Van, ahol a szocialista 
nemzetépítés - mint például Romániában - nyílt nacionalizmussal is 
párosult. Magyarország esete különbözött, itt a hatvanas évek eleje óta 
antinacionalista nemzetépítés zajlott. Ennek a sajátosságnak a hátte- 
rében a második világháborús vereség és az 1956-os felkelés, illetve 
a szocialista országok vezető köreinek arról alkotott véleménye állt. 
Kádár is tartott a nemzeti sérelmek szóvá tételétől, mert azt feltéte- 
lezte, hogy siker hiányában a magyar kormányzat két szék - vagyis a 
hazai közvélemény elvárásai és a nemzetközi ellenállás - között a pad 
alá esik. Ezért a hatvanas évek végétől egyre több erőfeszítés történt a 
határon túli magyarság és az anyaország közötti kapcsolatok erősíté- 
sére. Ezt szolgálta a nemzetiségek jogainak, hídszerepének a hangsú- 
lyozása, az állampolgári és nemzeti identitás elkülönítése, a kulturális 
nemzetfogalom használata. Ezek a próbálkozások nem vezettek ered- 
ményre, sőt... Ezért a hetvenes évekre kialakult szocialista nemzetben 
a magyar kisebbségek csak virtuálisan lehettek jelen. 

Kádár idejében a magyar modell nem lett a hivatalos országpro- 
paganda tárgya. Miért nem? Egyrészt, mert mint az előbbi szövegek 
mutatták, Kádár nem akarta, hogy pártja, országa élen járjon. Hrus- 
csovnak és Brezsnyevnek sem akart a legjobb magyar tanítványa lenni. 
Óvatosságát visszaigazolta az 1968-as magyar reform fagyos, elutasító 
fogadtatása a szövetségesek részéről. Ebből a tapasztalatból és alapál- 
lásból fakadt az a nyelvi, propagandisztikus szürkeség, amely a magyar 

párt reformkísérleteit övezte, helyesebben szólva legalább annyira lep- 
lezte, mint amennyire mutatta. Így az MSZMP , önként" mondott le a 
tekintélyét emelő eszközről, a kádárizmusról, Kádár egyszer azt mond- 
ta amerikai politikusoknak: önök két dologgal árthatnak nekünk, ha 
szidnak, vagy ha dicsérnek. Ebből az alapállásból az következett, hogy 
az MSZMP a politikai irányvonal változatlanságát proklamálva hajtot- 
ta végre a nagyobb léptékű változásokat és reformokat. 

Kádár végsőkig hitt a szocializmusban. Ennek egy modellje 
fűződik a nevéhez, amelyet segített létrejönni, de ez nem emeli őt 
teoretikusi rangra. A reformok kollektív szellemi, politikai erőfe- 
szítés termékei, melyek nyomán működőképesebbé vált a rendszer. 
A remény, hogy versenyképesebbé válik, 1973 után szertefoszlott. Itt 
nincs lehetőség annak vizsgálatára, hogy olyan adottságokkal rendel- 
kező kis ország, mint Magyarország egyedül megküzdhetett volna-e 
a világgazdaság 1973 és 1985 közötti drámai léptékű átalakulásából 
eredő kihívásokkal vagy sem. 


A politikus 


E kérdéssel nem akarom felmenteni Magyarország vezetőjét a posztjá- 
val, szerepvállalásával járó felelősség terhei alól, Ellenkezőleg. Befejezé- 
sül azt vizsgálom, milyen alapállásból igyekezett Kádár János válaszol- 
ni a személyét, képviselni kívánt osztályát és népét érintő kihívásokra. 
Elsőként arra szeretném felhívni a figyelmet, hogy Kádár munkáspo- 
litikus volt, aki osztálya felemelkedésének és felszabadításának, em- 
ancipálásának akarta szentelni az életét. Pályaíve szoros párhuzamot 
mutat a huszadik századi magyar városi-gyáripari munkásság sorsának 
alakulásával. Másodikként azt emelem ki, hogy Kádár a hatalom bir- 
tokában e társadalmi csoport és a középparasztság - politikai-szellemi 
elit között a hatvanas évekre kialakult uralmi és társadalmi-gazdasági 
struktúra, társadalmi konszenzus megőrzésére törekedett. Ebbe a szer- 
kezetbe integrálódott a többi társadalmi csoport. Végül ez lett az a társa- 
dalmi, gazdasági, politikai képlet, amely az új középosztályi csoportok 
számára szűkké vált a nyolcvanas évekre. Kádár következetesen védte 
ezt a struktúrát és egyensúlyt, akkor is, amikor mindkettőt kikezdték a 

világban és itthon zajló változások. Harmadik megjegyzésem: Kádárt 
pályája olyan helyre emelte, ahonnan döntéseinek meghozatalakor 
mérlegre kellett tennie a nemzeti érdekeket. 1956. október 25. után 
tett lépései e nélkül a háttér nélkül nem értelmezhetők. Negyedszer: 
arra szeretnék emlékeztetni, hogy Kádár meghatározó szerepet vállalt a 
magyar külpolitikai stratégia alakításában. Az az állítás, miszerint alá- 
rendelte a nemzeti érdekeket a szovjet hatalmi szempontoknak, nem 
állja meg a helyét. Nem ez volt a szándéka. A szovjet érdekek dominan- 
ciája tény volt. Ebből a tényből nem következett, hogy Kádár feladta 
volna a nemzeti érdekeket. Elég csak az 1968 körüli konfliktusokra, a 
szovjet-magyar viszony alakulására, vagy azokra a vitákra gondolni, 
amelyek a nyitás és enyhülés, a KGST-integráció ügyeiben a magyar és 
szovjet párt között folytak. Más kérdés, hogy amikor ezek a viták élesbe 
fordultak, akkor a gyengébb fél engedett az erősebbnek. Még sincs azo- 
nosság a kényszer és az önkéntesség között. Magyarország nemzetközi 
tekintélye és szerepe a nyolcvanas évekre jelentősen meghaladta tény- 
leges potenciálját. Ez főleg belpolitikájának, de nem kis részben az azt 
is szolgáló külpolitikájának volt köszönhető. 

Kádár tudott kemény lenni, túl, sőt néha oktalanul kemény, sok 
kompromisszumot kötött, de nem veszett el a napi manipulációkban. 
Magát mindig igyekezett középre pozicionálni. Hozott rossz stratégiai 
döntéseket, ilyen volt Nagy Imre - erkölcsileg is vállalhatatlan — ki- 
végzése, a fejlett szocializmus programjának meghirdetése az olaj- és 
energiaválság kellős közepén, és a világgazdasági viszonyok kedvezőt- 
len átrendeződésének idején. A szocializmus, a társadalom, a stabili- 
tás és a nemzeti-társadalmi közmegegyezés védelmében addig halo- 
gatta a válságkezelést, amíg késő lett. Addig halogatta a visszavonulást, 
amíg végül elküldték. Döntéseinek milliók látták a hasznát vagy kárát. 
Hibás döntései mögött is érvényes megfontolások húzódtak meg, így 
is tanulságosak. Személyes érdekeit soha nem helyezte a társadalom, 
a nemzet érdekei elé. Kádár János erényeinek, képességeinek köszön- 
hetően és korlátai, elkövetett hibái ellenére - államférfiként tevékeny- 
kedett és viselkedett. A magyar társadalom többsége és a mértékadó 
nemzetközi közvélemény is így tekintett rá. 


FELKÉRT HOZZÁSZÓLÓ 

A kádárizmus mint kutatási projekt 


Földes György gondolatgazdag és nyilván sokakat vitára készte- 
tő írásával kapcsolatban kutatóként három megközelítés felvetésére 
van módom.! Mindezek előtt azonban rögzítenem kell, hogy öröm- 
mel olvastam, illetve hallgattam, amint önreflektív módon jelölte ki 
a tudományos diskurzus kereteit. Oktatóként is hasznos összegzés- 
nek tartom a különböző trendekről, megközelítésekről, illetve a his- 
toriográfiai helyzetképről adott összefoglalását. Éppen e (máskor is 
megtapasztalt) korrekt alapállás miatt kell a gondolatmenet befejező 
szakaszát egy reménybeli másik beszélgetés vagy vita körébe utalnom. 


Kádár János rendszere 


Kutatóként Kádár János (történetivé vált) rendszerének egyik kü- 
lönlegességét abban látom, hogy a hatalom belső törekvései kritikus 
mennyiségben és mélységében ismerhetők meg. A pártvezetés (az 
interneten is olvasható) vitáitól kezdve az egyes döntések végrehaj- 
tásáig (a visszacsatolásokig) átlátható a kádári közpolitikai ciklus. 
Az elsődleges elemzés tehát könnyen elvégezhető, legyen szó ideoló- 
giai kérdésekről, szociális vagy jövedelmi transzferekről, a kegygaz- 


1 . A bőséges Kádár-irodalomból, a korszakkal foglalkozó jelenkortörténeti munkák 
sokaságából e rövid szövegben csak a hozzászólást közvetlenül inspiráló és meg- 
határozó tételekre hivatkozom. 

Földes György: Ívek és töréspontok. Gazdaság, politika, ideológia 1945 után. Buda- 
pest, Napvilág, 2018. 

dálkodás működtetéséről vagy bomlasztó intézkedésekről. Igen, más 
társadalomtudományok, így például a politológia fogalomkészletét 
használva is megközelíthetők ezek a folyamatok. Így vizsgálható az 
implementációs deficit vagy a politikai kultúra másodlagos normavi- 
lága is. A felvetett példák (például a Polgári törvénykönyv módosítá- 
sa) a sokat emlegetett interdiszciplinaritás jegyében a komplex elem- 
zések mérlegen is megmérhetők. Így nemcsak a tézisek, hipotézisek 
érvényessége növelhető, de a különböző tudományágak szinergiái 
is kiaknázhatók. 

A magyar történelem más korszakaihoz képest egykor zárt, , szi- 
gorúan titkos" iratok tömegében böngészhetünk. Természetesen nem 
felejthető, hogy a közhatalom gyakorlásának a korszakban is kiala- 
kultak az informális terepei. Ennek a kereteit (például vadászatok), 
funkcióit feldolgozásokból jól, tartalmát többnyire értelemszerűen 
csak közvetetten ismerhetjük." Egy historiográfiai alapokon álló hoz- 
zászólásban rögzíthető továbbá az is, hogy a dokumentálhatóság és 
a megismerés problémáival kapcsolatban az elmúlt évtizedben válto- 
zó intenzitású, összességében történeti tudatunkat pallérozó diskur- 
zus zajlott. Ennek a fókuszában az állambiztonság iratai álltak. Ám a 
társadalomtörténeti kontextusban elbeszélt sorsok alapján jól látható, 
hogy a rendszeren belül egyes jelenségek, például a , jelentések" logi- 
kája különböző területeken is hasonló lehet." 

Evidens tehát, hogy a politikai rendőrség ügyei nem írhatják meg 
a korszak történetét, de az állambiztonsági szervek működése nem 
is tehető zárójelbe. Ezt az idős Kádár (meghallgatható) belső körben 
megfogalmazott érzelgős vagy éppen indulatos megnyilatkozásai és ke- 
mény eligazításai átélhetően érzékeltetik. Ugyanakkor úgy vélem, hogy 
kétszázezer egykori népfrontaktivista és a korszakban élő kétszázezer 
behálózott állampolgár elmondott és el nem mondott történetei egya- 
ránt közös örökségünk (és potenciális kutatási anyagunk). A társadal- 


3. Majtényi György: K-vonal. Uralmi elit és luxus a szocializmusban. Budapest, Nyi- 
tott Könyvműhely, 2009. 

4 — Az ügynök arcai. Mindennapi kollaboráció és ügynökkérdés. Szerk. Horváth Sán- 
dor. Budapest, Libri, 2014. 

5 — Horváth Sándor: Feljelentés. Egy ügynök mindennapjai. Budapest, Libri, 2017. 

mi tapasztalatok feltárásában, elbeszélésében érzékelt (vélt vagy valós) 
aszimmetria napjainkban egyszerre közösségi (generációs) frusztráció 
forrása és kutatási lehetőség. Így van ez, beszéljünk akár a rendszer ál- 
dozatairól, különböző kisebbségek sorsának alakulásáról vagy a kollek- 
tivizálást elszenvedők tömegeiről," írjunk akár emlékezeti közösségek- 
ről, szubkultúrákról vagy búvópatakként továbbélő mozgalmakról." 
Mindezek sokszor csupán becsülhető csoportok (a közös halmazokról 
nem is beszélve). Míg más sokaságok megszámlálhatók, mint a külön- 
böző motivációkból az MSZMP tagságát választók: a korszak kezdetén 
kétszázezer, a korszak végén nyolcszázezer állampolgár. 

Az egyes csoportok, intézmények működésének lenyomatait 
szerencsére mind több, a tudományosság kritériumaihoz igazodó 
komplex kutatás vizsgálja. Így vált világossá például, hogy az állam- 
biztonsági dokumentumok nemcsak a hatalmi erőszak vagy a politi- 
katörténet forrásai, társadalom-, gazdaság- vagy mentalitástörténeti 
olvasatuk éppúgy lehetséges. Hiszen egykor ekként, a közvélemény, 
inkább a korabeli , véleményvezérek" szondázásaként tekintettek rá a 
hatalom képviselői is. 


Kádár János kora és ideológiája 


A Kádár-korszakot, meglehet, különböző generációs fénytörésekben is 
látjuk. Történelmünkben ez épp egy nemzedéknyi, és lényegében egy 
generációnyi idő óta történetivé vált időszak, míg a kádári életút szinte 
pontosan a rövid 20. századra esik. Így pusztán ezekből az időhorizon- 
tokból is adódhat a hosszú távú tendenciák vizsgálata. Magam inspirá- 


lónak tartom a friss társadalomtörténeti munkákat, a munkástörténet," 


§ — Ö. Kovács József: A paraszti társadalom felszámolása a kommunista diktatúrában. 
A vidéki Magyarország politikai társadalomtörténete 1945-1965. Budapest, Korall 
Társadalomtörténeti Egyesület, 2012. 

7 — Búvópatakok, A jobboldal és az állambiztonság. Szerk. Ungváry Krisztián. Buda- 
pest, Jaffa, 2013. 

8 — Munkások "56. (Évkönyv XXII.) Szerk. Valuch Tibor - Rainer M. János. Budapest, 
OSZK - 1956-os Intézet Alapítvány, 2017. 

vagy a vidéktörténet? eredményeit. Kollégáim friss kutatási eredmé- 
nyeit, téziseit olvasva" vagy éppen a kádári világ emlékeként az orszá- 
gos ingatlanpiacon jelen lévő háromszázezer üdülőtelekbe belefutva 
kíváncsian várom a kispolgárság kultúrájával és mentalitásával kap- 
csolatos hasonló kutatásokat (amelyek feldolgozzák a fogalom hasz- 
nálatával kapcsolatos korabeli diskurzust is). 

A rendszer ideologikumát érintve az illúzióvesztés jelenségére 
(a kommunista üdvtan erodálására) szeretnék rámutatni, Kutatása- 
im alapján a nyolcvanas években elejtett pártvezetői megjegyzések 
is kiindulópontok lehetnek a változatlan és változó törekvések értel- 
mezéséhez. Ugyanakkor a kádári szövegkorpuszt vizsgálva a meg- 
nyilatkozásokat évtizedes távlatban egymás mellé állítva még jobban 
kirajzolódik a várakozási horizontok átalakulása vagy éppen a ki- 
hívások és válaszok újrafogalmazása. Hiszen helyzetét Kádár János 
is folyamatosan újraértelmezte, keretezte (mint pártfunkcionárius, 
vádlott és elítélt, a hatalom birtokosa). Ez a keretezés, ennek elfogad- 
tatása kétségkívül az egyik sikere, eredményessége. Ám az illegális 
munkásmozgalom hagyományát, a sztálinista technikákat, az 1956 
után újratervezett munkáspolitikus imázsát és a modern PR lehe- 
tőségeit ötvöző politikai személy motivációit boncolgatva néha úgy 
tűnik, alig marad valami, ami önazonos. Bár legyen ez a későbbi élet- 
rajzírók problémája. 

Ha nemcsak Kádár személyisége vagy személye érdekes (ezt ter- 
mékeny felvetésnek tartom), akkor nyilvánvaló: nem pusztán a ki- 
öregedő pártelit, de a társutas , szövetségesek" zöme is egy generáció. 
A kádári kiegyezést megtestesítők és a legkülönbözőbb társadalmi 
csoportok (transz)generációs élményei is jól megragadhatók: legyen 
szó más pártok egykori politikusairól, művészekről, tudósokról, vagy 
egyházi vezetőkről. , Szövetségi politika" és bomlasztás velük kapcso- 
latban is egyazon politika két oldala. 


9 — Vakvágány. A , szocializmus alapjainak lerakása" vidéken a hosszú ötvenes években. 
Szerk. Horváth Gergely Krisztián. MTA Bölcsészettudományi Kutatóközpont — 
Nemzeti Emlékezet Bizottsága, Budapest, 2018. 

10 Keller Márkus: Szocialista lakhatás? A lakáskérdés az 1950-es években Magyaror- 
szágon. Budapest, L Harmattan, 2018. 

A kádárizmus kutatási lehetőségei 


A tudomány határterületéről tanárként figyelve is értékesnek tűnik a 
fogalmak tisztázásával kapcsolatos vita, az álláspontok, megközelítések 
áttekintése. Igaz, egy kutatásszervezéssel foglalkozó SWOT-elemzés- 
ben ilyen tömörséggel ez a veszélyek között is szerepelhet. E fogalmak 
keretek közé is szoríthatnak. Mindenesetre ahol (amíg) a szabad vita, 
beszélgetés folytatható, felvethető, hogy a történeti kutatómunka célja 
(egyfajta mentálhigiéniés megközelítésben) lehet az is, hogy elbeszél- 
hetővé tegyünk történeteket. A kádárizmus ugyanis megközelíthető a 
tabuk, a , néma hagyományok" felől. Mint arra most is többen utaltak, a 
korszak nyilvánossága vizsgálható a közfogalmak elhomályosítása (kö- 
zös nyelv felbomlása) felől. Az idős (és életrajzírói szerint magányos!) 
Kádár által is érzékelt társadalmi, nyelvi atomizálódás megragadható a 
korabeli nyilvánosságban, a történeti emlékezetben, visszatérő állítás 
különböző esszékben és tudományos értekezésekben. 

Kutatóként a rendszer struktúráinak, a korszak folyamatainak vizs- 
gálatát, a kihívásokat és válaszokat vizsgáló elemzéseket vagy éppen a 
kádárizmus középszintű elméletének? érvényességét elsősorban a kriti- 
kus mennyiségű példák (esetek) vizsgálata kapcsán mérem. A jövőben 
kutatási programokat, új lehetőségeket (legyen szó digitális bölcsészet- 
ről vagy a ,big data" esélyeiről) is ilyen szemmel vizsgálom. 

Természetesen osztozni tudok az egydimenziós emlékezetpolitikai 
konstrukciók, a nagy erővel sulykolt ideologikus történetek okozta ál- 
lampolgári bosszúságban. Az összeesküvés-elméletekkel érintkező, in- 
koherens elbeszélések terjedése (terjesztése) és hatása olykor végtelenül 
elkeserítő. A történeti látásmód, a kritikus kutatói megközelítés ugyan- 
akkor némi reményt is kínál a tudatos múltfeldolgozáshoz. Hiszen a ká- 
dárizmus támogatott konstrukciói is mállékonynak bizonyultak. Nap- 
jainkra az egykor befolyásos funkcionárius, Hollós Ervin elbeszélései 


1 Huszár Tibor: Kádár János politikai életrajza. I-II. Budapest, Szabad Tér, 2003.; 
Gough, Roger: Kádár János, a jó elvtárs? Budapest, JLX, 2006.; Kádár János és a 
20. századi magyar történelem. Tanulmányok. Szerk. Földes György -— Mitrovits 
Miklós. Budapest, Napvilág, 2012. 

12 Rainer M. János: Bevezetés a kádárizmusba. Budapest, 1956-os Intézet - LHarmat- 
tan, 2011. 

kiváló elemzések, történeti dekonstrukciók bázisát képezik." Meglehet 
ideologikus megközelítései és rágalmai még napjainkban is hatnak a 
közgondolkodásra. Munkássága mégis egyfajta historiográfiai kurió- 
zum: hiszen az állambiztonsági irattár első kutatójaként, a saját pa- 
rancsnoksága alatt keletkezett dossziékat használhatta forrásbázisként. 
Kutatóként a történetírás, a propaganda, a korabeli tudatipar és akár az 
állambiztonság tevékenységének összefüggései is megragadhatók.!! Ta- 
lán a hasonló konstrukciók napjainkban gyorsabban lelepleződhetnek. 
Igaz, ehhez a tudományos műhelyek, a tudományos diskurzus valós és 
virtuális tereinek védelme megkerülhetetlen. 





Zárszó 


A korszak (kései) kutatóiként szerencsére az egykori propagandisták- 
tól eltérő utakat járhatunk be, egy sokszor zavaros, de összességében 
azért ,védettebb" tudományos közegben. A jelenkortörténeti kutatá- 
sok kihívásainak és lehetőségeinek számbavétele különösen szüksé- 
gessé teszi az előadás (már említett) önreflexív alapállását. Magam az 
elbeszélt történelem (oral history) tanulságos, vicces, drámai, eseten- 
ként katartikus interjúi alapján, " mentálhigiéniai alapállásból vallom, 
hogy , nem mi bolygatjuk a múltat, hanem a múlt bolygat bennünket, 
Innen nézve Kádár János pályájának, rendszerének, korszakának ku- 
tatásával, illetve a kádárizmus történeteivel foglalkozni nemcsak iz- 
galmas, hanem szükségszerű társadalmi gyakorlat is. 


B. Mink András: David Irving kalandja 1956-tal. Beszélő, 5. évf. (2000) 7-8. sz. 101- 
104. http://beszelo.c3.hu/cikkek/david-irving-kalandja-1956-tal - utolsó letöltés: 
2021. december 10.; Tulipán Éva: Ostrom 1956-ban. A Köztársaság Tér emlékezete. 
Budapest, Jaffa, 2014. 

4 Tabajdi Gábor: Állambiztonság - propaganda - történelem. Töredékek az állam- 
biztonsági irattár működésének történetéhez (1965-1980). Betekintő, 3. évf. (2009) 
2. sz. https://betekinto.hu/sites/default/files/betekinto-szamok/2009 2 tabajdi.pdf 
— utolsó letöltés: 2021. december 10. 

15, Interjúzni muszáj! A magyar oral history gyűjtemények története" (Tudományos 
konferencia, 2017. június 9.) http://www.rev.hu/hu/courage- utolsó letöltés: 2021. 
december 10. 

MAJTÉNYI GYÖRGY 
A totalitarizmuson innen és túl 


Megjegyzések a Kádár-korszak 
társadalmának a vizsgálatához 


Ez az összegző írás a konferencia hatása alatt (is) született. Rövid ösz- 
szefoglalása annak, hogy álláspontom szerint milyen nézőpontokból 
és mely fogalmak révén lehetséges elbeszélni a Kádár-korszak és álta- 
lánosságban a szocialista rendszer történelmét. 

Magyarországon a szovjet történelemről szóló nyugati szakiroda- 
lom befogadását, úgy tűnik, máig egyetlen, egyszerű séma határozza 
meg, amely időben egymást váltó totalitarizmus, modernizációs és 
revizionista (illetve posztrevizionista) megközelítéseket különít el." 


1 Ez a csoportosítás azonban elsősorban a nyolcvanas-kilencvenes éveknek az 
elméleti-módszertani vitáit tükrözi. Míg a korai totalítarizmusmegközelítéshez 
sorolt történeti művek az elnyomó rendszer működésére helyezték a hangsúlyt, 
addig az egykori modernizációs iskola arra, hogy a szovjet vezetők szinte telj- 
hatalmú társadalommérnökökként miképp tervezték meg a szocialista fejlődést. 
A revizionisták mindezzel szembefordulva elsősorban a nagyobb társadalmi cso- 
portok szerepét vizsgálták e folyamatokban. Ha egyetlen teleologikus modellben 
látjuk a szovjet rendszerek történírását, akkor a korábbi modelleket a posztrevi- 
Zionista vagy a szovjet rendszert civilizációként jellemző megközelítések váltották 
utóbb. Fitzpatrick, Sheila: Russias Twentieth Century in History and Historio- 
graphy. Australian Journal of Politics es History, vol. 46 (2000) no. 3. 378-387.; 
Fitzpatrick, Sheila: "Revisionism in Soviet History. History and Theory, vol. 46 
(2007) no. 4. 77-91. E folyamatról kiváló összefoglalás magyarul, amely úgy tű- 
nik, hogy máig hatóan meghatározza Magyarországon a nyugati szakirodalom 
recepcióját: Bartha Eszter: A sztálinizmus a régi és új historiográfiában. A jelen- 
ség meghatározásának elméleti és módszertani problémái. In: A sztálinizmus hét- 
köznapjai. Tanulmányok és dokumentumok a Sztálin-korszak történetéből. Szerk. 
Krausz Tamás. Budapest, Nemzeti Tankönyvkiadó, 2003. 15—39. 

Sokszor mintha parttalan emlékezetpolitikai vita folyna a szocialis- 
ta korszak megítéléséről a tudományosság látszatával, innen-onnan 
kölcsönzött vértekkel és fegyverekkel, valódi vértezet és fegyverzet 
(empirikus kutatások és a fogalmak reflexív alkalmazása) helyett. 
A , modernizáció" vagy a , totalitarizmus" fogalmainak reflektálatlan 
használata mára jobbára annak a metaforájává vált, hogy a magyar 
történészek közül ki tekinti ebben a leegyszerűsítő beszédmódban 
ajónak" és ki , rossznak" az elmúlt rendszert. Ma, különösen a jelen- 
legi álláspontok csoportosításakor, sokkal több értelme volna e tör- 
téneti modell alkalmazása helyett inkább makro- és mikroszemléletű 
elemzésekről beszélni, illetve a nagyobb történetírói iskolák szerint 
jellemezni az egyes szerzők munkáit, ha ezeket mindenáron katego- 
rizálni kívánjuk." A , szovjetológiai" szakirodalomban léteznek olyan 
művek, amelyek jellemzően társadalmi osztályérdekek mentén értel- 
mezik a rendszer működését (a , revizionisták" művei is többnyire 
ezt képviselték a nyolcvanas években), illetve amelyek elsősorban az 
egyénekre vagy a kisebb közösségekre fókuszálnak (mint az 1990-es 
évek , levéltári forradalma; azaz a levéltári források hozzáférhetővé 
válása után megszülető munkák jelentős része)." A kutatás hangsúlya 


2 — A totalítarizmus-, illetve a modernizációs elméletek azonban meglehetősen diffú- 
Zak, és ma már talán értelmetlen és anakronisztikus az 1960-as, 1970-es évek- 
ben született művek sokszor valóban kizárólagos szemléletmódjával vitatkozni. 
A totalitarizmuselméletek újragondolásához, illetve adaptációjának lehetőségei- 
vel kapcsolatban lásd The Totalitarian Paradigm after the End of Communism: 
Towards a Theoretical Reassessment. Ed. Siegel, Achim. Amsterdam, Rodopi, 1998.; 
Beyond Totalitarianism: Stalinism and Nazism Compared. Eds. Fitzpatrick, Sheila 
- Geyer, Michael. Cambridge, Cambridge University Press, 2008. A szocializmus 
és a modernitás kapcsolatáról a hétköznapok világában újabb szemléletű munkák 
például: Style and Socialism: Modernity and Material Culture in Post-War Eastern 
Europe. Eds. Reid, Susan E. - Crowley, David. Oxford, Berg, 2000.; Reid, Susan E.: 
Communist Comfort: Socialist Modernism and the Making of Cozy Homes in the 
Khrushchev Era. In: The Routledge Companion to Modernity, Space, and Gender. 
Ed. Staub, Alexandra. New York, Routledge, 2018. 

3 — Az 1990-es években - a levéltárak megnyitásából is következően - fontos kérdéssé 
vált, hogy ne csak a korábbiakat elutasító fogalomkészletet alakítson ki a kutatás, 
hanem a források feltárásakor reflektáljon is a korábbi értelmezésekre és azoknak 
a kortárs tapasztalatokhoz való viszonyára. A legfontosabb jelenség talán az a fen- 
tiekben leírt perspektívaváltás volt, amelyet a leginkább Stephen Kotkin -— 1995- 

azonban mindinkább a különböző ágensek (intézmények, csoportok, 
egyének) közötti kölcsönhatásokra helyeződött, ahol - részben a fou- 
cault-i elméletből következően - a hatalom a mindennapi interakciók 
részeként is értelmezhető, s ehhez kapcsolódó fontos kérdés az auto- 
nómiák megléte vagy hiánya.! 


Szempontok és fogalmak 


Valamennyi kutatói nemzedék felteheti a saját jelenéből is követke- 
ző kérdéseit a múlt kapcsán, és természetesen így van ez a szocialis- 
ta korszak esetében is. Fontos elméleti kérdés ma - részben a , neoli- 
beralizmusok" baloldali kritikája kapcsán -, hogy a , jóléti államok" 
megteremtésében milyen szerepük volt a szocialista rendszereknek 
Kelet-Európában és a világban. Létezik egy olyan nézet, amely szerint 
a szovjet államokban az államilag garantált szociális jólét - meghatáro- 
zott időszakokban - nemzetközi összehasonlításban is jelentős volt, ami 
közvetett hatást gyakorolt a világ többi iparosodott országára. A szocia- 
lista rendszernek így alapvető szerepe lehetett annak a szociális talap- 
zatnak a megteremtésében, amely ma már világszerte szétporladni lát- 
szik." (E megközelítésben is érdemes azonban hangsúlyozni azt, hogy az 


ben megjelent - munkája fémjelez. Kotkin, Stephen: Magnetic Mountain. Stali- 
nism as a Civilization. Berkeley, Universíty of California Press, 1995. A történet- 
írás ennek kapcsán általánosságban ís megkérdőjelezte azt az álláspontot, amely 
éles határvonalat, erős fölé-alárendeltségi viszonyt feltételezett a diktatórikus ál- 
lamhatalom és a társadalom között. 

4. Stephen Kotkin Magnetic Mountain című művében a szerzőnek a - szovjet típusú — 
modernitáshoz való viszonyát Foucault hatásán túl a liberalizmus eszmeisége is 
meghatározhatta. Erről részletesen: Krylova, Anna: The Tenacious Liberal Sub- 
ject in Soviet Studies. Kritika: Explorations in Russian and Eurasian History, vol. 
1 (2000) no. 1. 119-146. Önreflexióként is olvasható áttekintés: Kotkin, Stephen: 
Modern Times: The Soviet Union and the Interwar Conjuncture. Kritika: Explo- 
rations in Russian and Eurasian History, vol. 2 (2001) no. 1. 111-164. 

5 — Bartha Eszter például ennek kapcsán (is) a , jóléti diktatúra" fogalmát használ- 
ja baloldali elméleti horizontú, nemzetközi kitekintésű monográfiájában: Bar- 
tha Eszter: A munkások útja a szocializmusból a kapitalizmusba Kelet-Európában 
1968-1989. Budapest, LHarmattan, 2009. 

autonóm cselekvés, a társadalmi szolidaritás, vagy az egyéni és a társa- 
dalmi öngondoskodás lehetőségei mások voltak Keleten és Nyugaton.) 

Hasonlóan lényegi kérdés ma a liberális demokráciák válsága és az 
autonómiák hiánya kapcsán - Magyarországon és szerte a világban - 
a diktatórikus rendszerek működésének, legitimitásának a vizsgálata. 
Ha a szocialista társadalmat és annak magatartását az elveszejtett/el- 
veszített szabadságok felől kíséreljük meg értelmezni, akkor ez a kér- 
dés úgy fogalmazható meg, hogy egy olyan elnyomó rendszer, amely 
alapvetően korlátozza az egyéni szabadságokat, miképp képes össztár- 
sadalmi szinten is legitimitásra szert tenni, s hosszú távon fennmarad- 
ni, és milyen okai lehetnek ennek a rezsim szociálpolitikáján túl. 

A magyar történészek többnyire alig beszélnek saját szempont- 
jaikról vagy politikai álláspontjukról, holott ez természetesen nagy- 
mértékben meghatározza a mi következtetéseinket is. A rendszer 
vizsgálatához valójában több külső, kívülálló, kritikai történészi po- 
zíció lehetséges: az egyik ilyen a liberális demokraták perspektívája, 
alapvetően ez jellemzi az én megközelítésmódomat is (természetesen 
lehetséges az államszocialista rendszereknek más, például jobboldali 
konzervatív, baloldali demokratikus vagy marxista alapú kritikai ér- 
telmezése is).S E sorok szerzőjét elsősorban azok a művek és történeti 
források ihlették meg a Kádár-korszak vizsgálata kapcsán, amelyek az 
egyéni és közösségi szabadságok, autonómiák felől értelmezik/mutat- 
ják be a rendszer működését. 

Azt gondolom, hogy a kortárs társadalmi tapasztalok leírására, 
rendszerszintű értelmezésére megfelelő keret lehet Hannah Arendtnek 
a modern tömegtársadalmakat és e társadalmak atomizáltságát jellem- 
ző totalitarizmuselmélete? (amely nem ellentétes a mikroszemléletű 





§ — Hayden White immáron klasszikussá vált könyvében négy politikai filozófiát kü- 
lönböztet meg (radikalizmus, liberalizmus, anarchizmus, konzervativizmus), de 
természetesen számos ideológia is hathat a történészre. White, Hayden: Metahis- 
tory: The Historical Imagination in Nineteenth-Century Europe. Baltimore, Johns 
Hopkins University, 1973.; White, Hayden: A történelem poétikája. [A Metahis- 
tory bevezetőjének magyar fordítása.) Ford. Kisantal Tamás — Szeberényi Gábor. 
Aetas, 16. évf. (2001) I. sz. 134-164. 

7 A totalitarizmus gyökerei. Budapest, Európa, 1992.; Arendt, Hannah: A történe- 
lem fogalma. In: Uő: Múlt és jövő között. Nyolc gyakorlat a politikai gondolkodás 

megközelítésekkel"), a kortárs egyéneknek és csoportoknak általános- 
ságban a modernitáshoz és a modernizációként jellemzett folyamatok- 
hoz való viszonyára a , sokféle modernitás" tézise, a kollektív cseleke- 
detekre és azok elmaradására a , reszentiment" fogalmának, illetve az 
egyéni magatartások ábrázolására az alkalmazkodás, az , önfejűség" és 
a , reziliencia" fogalmainak az alkalmazása. Mindezek kapcsán veze- 
tem be ebben az írásban a , hétköznapi totalitarizmus" kifejezést, hogy 
álláspontomat - a fogalomalkotás révén is - meg lehessen különböz- 
tetni mindattól, amivel a tanulmány olvasói esetleg összekevernék." 
E fogalmak - úgy vélem - segíthetnek a sokszor egységes korszakként 
látott Kádár-kor sajátságainak az ábrázolásában, értelmezésében is. 


Megjegyzések a korszakról 


A történetírás jobbára politikai korszakok egymásutánjában írja le a 
történelmet (például Horthy-, Rákosi- vagy Kádár-kor). Ha a politi- 
katörténeti korszakokat egyes személyekhez kötjük, akkor úgy tűnik, 
mintha az események, folyamatok szinte kizárólag a legfőbb politikai 
vezetőnek - vagy az őt körülvevő szűkebb uralmi elitcsoportnak - az 


terén. Budapest, Osíris, 1995. 49-99.; Majtényi György: A gyöngyhalász és a ten- 
ger. Hannah Arendt totalitarizmuselméletének a hasznáról. Kritika, 43. évf. (2014) 
11-12. sz. 14-17. 

§ — Ha a kollektívval szemben az egyéni cselekedetek elsőbbségét hangsúlyozzuk, az 
nem jelenti azt, hogy a korban ne lett volna lehetőség vagy példa a rezsimmel való 
szembefordulásra. A modern társadalom ,atomizáltságáról" szóló elmélet alkal- 
mazása a társadalmi ellenállás sokrétű formáira is példákat kínálhat. Scott, James 
C.: Weapons of the Weak: Everyday Forms of Resistance. London, Yale University 
Press, 1985. Rév István a szocializmus kori magyar társadalom atomizáltságát - 
Hannah Arendtre hivatkozva is — elemezve úgy találta, hogy az egyéni érdekérvé- 
nyesítések összefonódtak a rendszer céljaival, mivel az valamilyen módon enged- 
te, támogatta is az egyéni praktikákat. Nem egyszerűen a rendszer, az apparátus 
állt szemben az emberekkel (az elit a tömeggel), mert az apparátus tagjai sokszor 
maguk is részesei lehettek ezeknek a játszmáknak. Rév István: Az atomizáció 
előnyei. Replika, 7. évf. (1996) 23-24. sz. (december), 141-158. 

9 — Vö. Pap Péter István: Kádárizmus a legújabb történeti irodalomban. In: Ezerki- 
lencszáznyolvankilenc (Magyarország a jelenkorban). Szerk. Rainer M. János. Bu- 
dapest-Pécs, 1956-os Intézet — Kronosz, 2020. 299-327. 

akaratából vagy az érdekében történtek (volna). A korszak névadója 
uralkodik a társadalom felett; s az hol szenved, hol alkalmazkodik, hol 
pedig megpróbál boldogulni. E korszakok - egymástól nem függet- 
len - társadalmi gyakorlatainak a megismerése amiatt is fontos, mert 
enélkül nem lehet megérteni maguknak a politikai rendszereknek a 
kialakulását, működését. (Összetett kérdés az általánosságban is, hogy 
önmagukban vizsgálhatóak-e a történelmi korszakok, illetve függet- 
lennek tekinthetők-e egymástól.) 

Kádár János uralomra kerülésekor nem volt éles cezúra a hatalom- 
gyakorlás módjában a Rákosi-korszakhoz képest: 1956 novemberétől 
az 1960-as évek elejéig a Kádár-féle hatalomgyakorlás is jórészt a ter- 
rorra épült. Ezt az értelmezést erősíti továbbá az is, hogy a szovjet tí- 
pusú totalitárius rezsim alapvető jellemzői, így az egypártrendszer, az 
állami tulajdon döntő túlsúlya, a megszálló szovjet csapatok jelenléte, 
az államvédelem/állambiztonság mindennapi életet átszövő tevékeny- 
sége, és mindezek következtében is az autonómia hiánya, mindvégig a 
politikai rendszer meghatározói maradtak." 

A Kádár-korszak a közvélemény szemében egységes időszaknak 
látszik, és a történetírás is többnyire így kezeli. Ma úgy tűnik, hogy a 
történelmi távlat, az utólagos perspektíva kirajzolja a korszak egységes 
arculatát, és megmutatja azokat a jegyeit, amelyek nemcsak a szocia- 
lizmus megelőző időszakához, hanem a szovjet tömb más országaihoz 
képest is egyedivé teszik. Ettől függetlenül magának a Kádár-kori po- 
litikai rendszernek a megítélése folyamatosan változott. A kortársak 
másképp élték meg 1957-1958-ban, a megtorlások idején, másképp 
az 1963-as részleges amnesztia után, és megint másképp a fridzsi- 
derszocializmusnak nevezett időszakban a hetvenes-nyolcvanas 
években, majd a rendszerváltás után. Az a kép, amely a Kádár-korról 
kialakult, nem független azoktól a személyes, emocionális képektől, 
élményektől, amiket az egyének és a családok megőriztek a korszak- 
ról. A Kádár-korszak nem volt egységes időszak, mégis tekinthetünk 
rá ekként a történelmi emlékezetben elfoglalt helye miatt. Az 1989-es 


10. Rainer M. János elemzése szerint a , kádárizmus" valójában nem volt önálló rend- 
szer, csupán elmozdulás a szisztémán belül: Rainer M. János: Bevezetés a kádáriz- 
musba. Budapest, 1956-os Intézet - LHarmattan, 2011. 

rendszerváltás, amely a Kádár-korszak szimbolikus végpontja, ma az 
elmúlt rendszer értelmezéséhez is referenciapontnak tekinthető. Szin- 
te kézenfekvő a két egymás után következő korszak összehasonlítása, 
jóllehet az áttűnések, a politikai korszakhatáron átívelő folyamatok 
természetesen ez esetben is megmutathatók. " 


Társadalmak és totalitarizmusok 


A szocialista rezsim egésze leírható Magyarországon totalitárius rend- 
szerként, a fogalomnak abban az értelmében, hogy léte mindvégig az 
egyéni és a közösségi autonómiák átfogó, rendszerszintű felszámolá- 
sára, korlátozására épült. A rezsim szinte egyáltalán nem adott lehe- 
tőséget az állampolgároknak a valódi összefogásra, csoportosulásra, 
kollektív fellépésre. Fontos azonban hangsúlyozni, hogy a totalitariz- 
mus mint társadalmi jelenség a magyar társadalmat már az államszo- 
cialista korszak előtt is jellemezte, és léte vagy nemléte nem köthető 
élésen a politikatörténeti korszakhatárokhoz.? Az , atomizált; valódi 
osztályok nélküli tömegtársadalom megjelenése egyszerre volt oka és 
következménye a szocialista diktatúra működésének." 


1 Eza rövid írás alapvetően a Kádár-korról szóló monográfiámon alapul, amire a kö- 
vetkezőkben külön nem hivatkozom. Majtényi György: Egy forint a krumplis lán- 
805. A Kádár-kor társadalma. Budapest, Libri, 2018. (A megszabott szűk terjedelmi 
keretek miatt szerepelnek e rövid tanulmány jegyzeteiben ezentúl is, többször a 
saját publikációim, ahol az itt felvázolt gondolatokat részletesebben is kifejtettem.) 

12 Az 1945-1948 közötti időszak mindennapjairól tudósító források (például a vál- 
lalatok pártirányítását és az annak társadalmi elfogadását rögzítő dokumentu- 
mok) azt érzékeltetik, hogy a második világháború utáni korszak hétköznapjai 
nem feltétlenül a demokrácia iránti feltétlen vágyat tükrözik, hanem valamiféle 
többpárti totalitarizmus" társadalmi gyakorlatát. Bódy Zsombor: Többpárti to- 
talitarizmus? Politika és személyzeti politika néhány magyar nagyvállalatnál 1945 
és 1948 között. In: Mindennapok Rákosi és Kádár korában. Új utak a szocialista 
korszak kutatásában. Szerk. Horváth Sándor. Budapest, Nyitott Könyvműhely, 
2008. 116-131. 

13 Sheila Fitzpatrick és Alf Lüdtke közös tanulmányában az atomizáltság elméletét 
kritikusan elemezve arra a következtetésre jut, hogy az emberek mind a náci, 
mind a szovjet rendszerben új társadalmi viszonyrendszereket hoztak létre, és 
átalakították a korábbiakat. Önmagában azonban ez a tételszerű állítás nem cá- 

Ahogy Hannah Arendt is rámutatott, a totalitárius rendszer min- 
dig arra törekszik, hogy tömeget szervezzen, illetve léte a tömegtársa- 
dalom kialakulásából következik. Ehhez pedig az szükséges, hogy se 
az egyének, se a közösségek ne viselkedjenek autonóm módon, még 
pontosabban, hogy elveszítsék autonómiájukat és ezzel képességüket 
a kollektív cselekvésre. Arendt művei elsődlegesen a történelmi, tár- 
sadalmi folyamatokból megszülető totalitarizmusoknak az értelmezé- 
séhez kínálnak kulcsot. A kelet-közép-európai szocialista rendszerek 
azonban külső nyomásra, a szovjet megszállás hatására - kezdetben 
valódi tömegbázis nélkül - alakultak ki. Itt elsősorban az a kérdés, 
hogy e diktatúrák miképp voltak képesek felerősíteni a társadalmak- 
ban a totalitarizmusokra jellemző cselekvési és magatartásmintákat. 
Bár ezekben az országokban a kommunista pártok a szovjet beavatko- 
zás miatt kerültek hatalomra és a szocialista rendszer kiépítése szintén 
ennek nyomán zajlott, több elemzés szerint a sztálinizmust - és álta- 
lánosságban magát a szocialista rendszert - e társadalmakban nem- 
csak kívülről, hanem úgymond belülről is építették. E folyamatban 
meghatározóak lehettek azok a különböző történelmi kontextusokból 
fakadó társadalmi magatartásminták, amelyek az egyes országokban 
a hasonló elveken működő rendszerek közötti különbségeket is meg- 
határozhatták. Ezek az eltérő történelmi, társadalmi kontextusok ma- 
gyarázhatják a Kádár-korszak számos jellegzetességét is. 


Reszentiment és a Kádár-korszak 


A reszentiment fogalmával leírható magatartások általánosságban 
is jellemezhették a magyar társadalom mentalitását az 1956-os for- 
radalom leverése utáni helyzetben. A hétköznapi emberek bizonyos 
történelmi helyzetekben - nem lévén sem legyőzhető ellenfél, sem 


folja, inkább csak kiegészíti Hannah Arendtnek a modern tömegtársadalmak 
atomizáltságáról szóló elméletét, amely a társadalmi kapcsolatok megváltozott 
természetéről szól, és ennek kapcsán pedig az erős csoportazonosság, például az 
osztálytudat hiányáról e társadalmakban (is). Fitzpatrick, Sheila — Lüdtke, Alf: 
Energizing the Everyday. On the Breaking and Making of Social Bonds in Nazism 
and Stalinism. In: Beyond Totalitarianism, i. m. 266—301. 

tér a valódi cselekvésre - képtelenné vál(hat)nak az ellenállásra. A re- 
szentiment általánosságban az erővel elfojtott ellenállás, a terror utáni 
állapot, azaz a rezisztencia kényszerű feladása. Az egyének cselekede- 
tei ilyenkor szinte kizárólag személyes érdekeket szolgálnak, egymás 
ellen hatnak és egymást korlátozzák. A kollektív düh és irigység meg- 
nyilvánulása a reszentiment, amely nem ölt látható formát, és aminek 
nincs egyértelmű célpontja sem." 

A levert forradalom után, feladva a valódi ellenállás lehetőségét, a 
hétköznapi emberek az ellenséget többnyire már nem a rendszer ve- 
zetőjében, hanem egymásban, esetenként láthatatlan erőkben, vagy a 
külső, elnyomó hatalomban, a Szovjetunióban keresték. A Kádár János 
személye körül kialakuló, a diktátor puritánságát hangsúlyozó sajátos 
kultusz, amely a rendszer legitimitását is szolgálta, részben legalábbis 
annak nyomán - társadalmi imaginációként - születhetett meg, aho- 
gyan az emberek a megszilárduló totalitárius rendszerben elképzelték 
és berendezték a saját világukat (közvetlenül természetesen a pártve- 
zető erre rezonáló cselekedetei és a párt propagandája alakították). 
Az első titkár - a reszentiment korának diktátoraként - a köztudatban 
a társadalom emblematikus figurájává vált, akit éppen az átlagembe- 
rekhez való hasonlóság, az egyszerűség jellemzett." 

Társadalomtörténeti szempontból a legfontosabb kérdés minden- 
nek kapcsán az, hogy a kortársak mikortól érzik a rendszert állan- 
dónak, mozdíthatatlannak, elfogadva annak létezését, ők maguk (is) 
miképpen teremtik meg működésének a kereteit, és kezdenek el a 
srendszer" - pontosabban a korszak politikájához való közös alkal- 
mazkodás - logikája szerint gondolkozni, azaz miképp vész el a nyílt 
és tömeges ellenállás lehetősége. A totalitarizmus valójában a terror 
és a közöny összefüggéseinek zárt rendszere. E tényezők ugyan kü- 
lönböző mértékben jelennek meg, ötvöződnek a diktatúra különbö- 
ző változataiban (másképpen vannak jelen például a keletkezés, vagy 
az - úgymond - üzemszerű működés időszakában), ám kölcsönösen 
feltételezik egymást. 


14 A reszentiment fogalma alkalmazásának lehetőségéről: Majtényi György: Vezér- 
csel. Kádár János mindennapjai. Budapest, Libri, 2012. 
15 Rainer M. J.: Bevezetés a kádárizmusba, i. m. 200—214. 

Ágensek: egyének és intézmények 


A szocialista rendszer fennmaradásában és fokozatos átalakulásában 
- amelynek során az erőszak nyílt alkalmazásától a rezsim az uralom 
hétköznapi és intézményes gyakorlatai megteremtésének irányába 
haladt - fontos szerepe volt annak a korabeli intézményrendszernek, 
amelyet nem egyszerűen a bürokrácia irányított, hanem hétköznapi 
állampolgárok is a szereplőivé váltak a hivatalok működtetésének, 
és bizonyos keretek között, de a cselekedeteikkel alakították is azt." 
A Kádár-kori apparátus tudatosan szétterítette a döntések felelőssé- 
gét a korabeli hivatalok világában, s az intézmények közötti szabályo- 
zott munkamegosztás és hierarchia rögzítésével kialakult a diktatúra 
üzemszerű működése. Léteztek jogszabályok, amelyek szabályozták az 
intézmények működését, továbbá az egyéni jogérvényesítésnek a dik- 
tatúrában is volt hivatalos bürokratikus útja. Ez az út számos esetben 
lehetőséget kínált a sikeres egyéni érdekérvényesítésre, és az állam- 
polgárok rendszeresen éltek is vele. A kollaboráció általánosságban 
alkalmazott fogalom a történetírásban, ám ezekre a magatartásokra 
pontosabb kifejezés az alkalmazkodás." 

Az alkalmazkodás mintáinak kialakítása általánosságban sem köt- 
hető a társadalmi kollektívumok közös fellépéséhez, mivel erre alig 
lehet a korszakból példát találni." Sokkal inkább kollektív mintává 


16 A kortársak ugyanis a hatalom nyelvezetének elsajátítása és intézményeinek el- 
fogadása révén végső soron a (, hivatalos") szocialista társadalom tagjaivá váltak, 
legalábbis fenntartották vagy elfogadták annak látszatát, hogy létezik ilyen. Kot- 
kin, S.: Magnetic Mountain, i. m. 224-225 

1 A kollaboráció (vagy alkalmazkodás) kérdéséről részletesebben: Horváth Sándor: 
Apa nem volt komcsi"? A mindennapi kollaboráció és az ügynökkérdés határai. 
In: Az ügynök arcai. Mindennapi kollaboráció és ügynökkérdés. Szerk. Horváth 
Sándor. Budapest, Libri, 2014. 7-37. 

18 A magyar történetírás sok esetben úgy írja le a kádári politikát, hogy az kiegyezett a 
magyar társadalom nagy csoportjaival. A kádári rezsim - álláspontom szerint - nem 
tehetett külön ajánlatot a nagy társadalmi csoportoknak, osztályoknak, így a paraszt- 
ságnak, a munkásságnak vagy az értelmiségnek, mert ilyen egységesen megszólítha- 
tó társadalmi entitások valójában nem léteztek. A korabeli társadalom - az annak 
viszonylagos egységét mutató kortárs értelmezésekkel szemben - tagolt volt, nem- 

váló egyéni magatartások építették a kor társadalmát - és formálták 
tovább ezen keresztül a rendszert magát --, s ennek nyomán alakultak 
ki az alkalmazkodás össztársadalmi mintázatai, amelyekhez magának 
a pártvezetésnek is igazodnia kellett. Az alkalmazkodás több társa- 
dalmi térben és időben zajlott egyszerre. Más mintákat követett, aki 
falun vagy aki városban lakott, aki a kor viszonyai között szegénynek 
vagy aki gazdagnak számított, és az is, aki családja korábbi tradícióit 
követte, vagy az, aki új hagyományt kívánt teremteni. Mégis, az egyé- 
ni cselekedetek azáltal, hogy az 1956-os forradalom leverése után el- 
veszni látszott a rendszerrel szembeni ellenállás lehetősége, valamiféle 
kollektív, a rendszer létét erősítő akaratot mutattak. 

Az elveszített autonómiák miatt a kor társadalma általánosságban 
leírható olyan atomizált társadalomként, amelyet - a német társada- 
lomtörténet-írás által alkotott , önfejűség" fogalmat alkalmazva - ön- 
fejű egyének alkottak, akik jobbára sem hívei, sem ellenfelei nem vol- 
tak a diktatúrának, mégis a kor intézményeivel együttműködve vagy 
olykor azokkal szembefordulva is elsősorban a saját személyes, egyéni 
érdekeiket képviselték. E társadalomtörténeti metafora szerint a dikta- 
túra világában a hétköznapi emberek olyan, az uralom különböző for- 
máihoz alkalmazkodni képes egyénekké válnak, akik szinte kizárólag 
a saját közvetlen céljaikat tartják szem előtt." 


A modernitás és a modernizáció kérdései 


A korszak megítélését természetesen Kádár Jánosnak és a kor más 
vezetőinek cselekedetei is formálták. Ők saját uralmuk legitimálása 


csak az anyagi javak terén vagy a különböző foglalkozások társadalmi presztízséhez 
kapcsolódóan, hanem az uralmi elit és a különböző társadalmi csoportok, illetve az 
utóbbiak között kialakuló konfliktusok mentén is. A rendszer létének, működésé- 
nek a korban nem születhettek meg nagyobb társadalmi csoportokhoz — társadalmi 
osztályokhoz - és azok kollektív magatartásához kötődő értelmezései a valódi érdek- 
képviselet és a kollektív érdekérvényesítés lehetőségének a hiánya miatt. 

19 Majtényi György: Uraltak vagy önfejűek? Diktatúrák mindennapjai a német tár- 
sadalomtörténetírásban. Korall, 1. évf. (2000) 5-6. sz. 242-252.; Majtényi György: 
Ön-fejűség. A másik Németország történelme. Aetas, 18. évf. (2003) I. sz. 142—148. 

érdekében - nem függetlenül a korabeli társadalom különböző sze- 
replőinek az igényeitől és elvárásaitól - tudatosan építették egy jobb 
és igazságosabb, , működő" szocializmus képét a Rákosi-korszak után. 
Kétségkívül fontos jellemzője volt a korszaknak - a felismert társa- 
dalmi elvárásokból is következő - tudatos életszínvonal-politika: az 
egyéni boldogulás lehetőségének a megteremtése. Míg a Rákosi-kor- 
szakban a hatalom mintha mindenkitől csak áldozatokat követelt vol- 
na a szebb jövő, a szocializmusban és a kommunizmusban megjelölt 
ideológiai és társadalmi cél érdekében, addig a kádári pártvezetés 
ügyelt arra, hogy az egyének, különböző társadalmi csoportok tagjai 
már a jelenben lássanak olyan jeleket, amelyek a rendszer jövőképét 
igazolják, és megtalálják számításaikat a mindennapi életben. E tö- 
rekvés sikerének voltak olyan tárgyi szimbólumai, mint a frizsider, az 
Orion tévé, a Varia bútor, vagy olyan - kortárs és későbbi - fogalmi 
megtestesülései is, mint a , frizsiderszocializmus" és a , gulyáskom- 
munizmus; vagy egyszerűen az, hogy a Kádár-kort az emberek ön- 
álló korszakként láthatták a szocializmus korábbi időszakához képest. 
A kor , szocializmusa" ebben a tekintetben - a deklarált célokon ke- 
resztül - valóban értelmezhető modernizációs ideológiaként. 

A , sokféle modernitásról" szóló elméletek jegyében azonban ál- 
talánosságban is megkérdőjelezhető a társadalmi folyamatok egysé- 
ges megítélésének a lehetősége. Ezek szerint ugyanis a , modernizá- 
ciót" sem feltétlenül kell egynemű jelenségként szemlélnünk, hanem 
láthatjuk olyan sokrétű folyamatnak is, amely másként, más ütemben 
zajlott Európa és a többi kontinens különböző régióiban, sőt még 
az egyes országokon, társadalmakon, kisebb közösségeken belül is 
(a lokalitások tereiben)." Az egyes jelenségek nem egyszerűen egy- 
másból következtek a történelem folyamatában, hanem akár egymás 
mellett (saját terükben, idejükben) is létezhettek. Nem érthetők meg 
így a maguk sokrétegűségében, ha - a modernséget jellemző lineá- 
ris időszemlélet jegyében - ugyanannak a folyamatnak a részeiként 


20 Sokféle modernitás. A modernizáció stratégiái és modelljei a globális világban. 
Szerk. Niedermüller Péter - Horváth Kata - Oblath Márton - Zombory Máté. 
Budapest, LHarmattan, 2008. 

látjuk, elemezzük őket." Kérdéses az, hogy a fejlődés, az előrehala- 
dás érzete egyáltalán megjelent-e a hétköznapi emberek mindenna- 
pi életében, tapasztalataiban. Álláspontom szerint az a korabeli kép, 
amely egyneműnek mutatta a társadalmi sokféleséget, egységesnek 
a társadalmi folyamatokat és uralkodónak a társadalmi középbe tar- 
tozók viszonylagos , modernitását" vagy , jólétét; elsősorban a kor 
hivatalos diskurzusaiból és a hatalom modernizációs/legitimációs 
ideológiájából következett. 


Rezisztencia helyett reziliencia 


Általánosságban is fontos kérdés az, hogy a társadalmi igazságos- 
ság eszménye miképp valósulhatott meg a Kádár-kor évtizedei alatt, 
és megítélhetők-e egységesen a társadalmi folyamatok. Az állami 
intézmények működéséhez kapcsolódó/kapcsolt értékrend feltehe- 
tően a korban sem mindenki számára volt ismert vagy elfogadható. 
A rendszer diskurzusai a nyilvánosságban azonban szinte teljességgel 
elfojtották a hivatalossá tett álláspontnak ellentmondó hangokat, és 
mintegy , gyarmatosították" azoknak az egyéneknek és közösségek- 
nek a tapasztalatait, akik a szocialista korszaknak (is) a vesztesei" vol- 
tak. A szegénységben, kirekesztésben élők magatartása mindazonáltal 
nem írható le az alkalmazkodás konformista mintázataival, és a szo- 
cialista diktatúra , civilizációs, nyelvi expanziója" nem hatotta át az ő 
hétköznapi életvilágaikat. 

A reziliencia fogalma - a deklasszált csoportok mellett - legin- 
kább az alsó osztályok és a társadalom életéből jóformán kirekesztett 
underclass, a rendszer diskurzusaiból is kizárt társadalmi csoportok 
magatartására alkalmazható. A pszichológia rezilienciaként határozza 
meg azt a képességet, amelynek révén az áldozat - például a művészet 
eszközeivel - eltávolítja magától az egykori traumát, és mindeköz- 
ben átformálja, újrateremti önmagát (saját önértékelését, öntudatát). 
A kisebbségi csoportok helyzetével foglalkozó történetírás - közvetve 


2 Leduc, Jean: A történészek és az idő. Elméletek, problémák, írásmódok. Pozsony, 
Kalligram, 2006. 376. 

a pszichológiából átvéve a fogalmat - ugyancsak rezilienciaként jel- 
lemzi azt a jelenséget, amikor valamely elnyomott, kisebbségi helyze- 
tű csoport, közösség képes periférikus helyzetét újraértelmezni, saját 
jelentésekkel telíteni, és ezáltal szétfeszíti azokat a kereteket, amelyek 
közé az elnyomó uralmi rendszer kényszerítette (volna).? A rezilien- 
cia nem nyílt ellenállás, de nem is alkalmazkodás/kollaboráció, hanem 
mindennapos küzdelem az adott rendszer keretei között. Az állam- 
szocializmusban a reziliencia lényege a saját célok megőrzése lehetett, 
vagyis a (kényszerű vagy önként vállalt) kívül maradás az ideologikus 
uralmi rendszeren. $ e tapasztalatok, azaz a szocialista rezsim által is 
kizárt társadalmi csoportok, egyének helyzetének, magatartásainak 
vizsgálata nélkül nem alkotható teljes kép a Kádár-korszak társadal- 
máról vagy szociálpolitikájáról sem. 


Totalitarizmus: uralmi rendszerből társadalmi gyakorlat 


A Kádár-korszak összességében jellemezhető hétköznapi totalitariz- 
musként. A kor világa, más létező szocializmusokhoz hasonlóan, a 
magyarországi szocialista rendszer egy fejezeteként - liberális per- 
spektívából - mindvégig diktatúraként, és működésének alapjait te- 
kintve totalitárius rendszerként írható le. Annak azonban egy olyan 
sajátos változataként értelmezhető, ahol a folyamatos alkalmazkodás 
a nyílt elnyomás helyett a közönyt és ebből fakadóan a személyes és 
közösségi autonómia hiányát tette a rendszer legfőbb jellemzőjévé. 
Az alkalmazkodás sok színtéren zajló Kádár-kori folyamata a totali- 
tarizmust uralmi rendszerből mindinkább (össz)társadalmi gyakor- 
lattá alakította át. 

A Kádár-korszak élhető világa több mint mítosz: egyéni és kollek- 
tív cselekedetekből és azok elmaradásából eredő képzetek összesége, 
amely a hétköznapok világában sokszor képes volt, sőt máig képes el- 
takarni a diktatúra létét és sokféleképpen megélt történelmét, történe- 


22 A fogalom alkalmazása a kor társadalmára: Majtényi György: , De elmehet a Ká- 
dár Jani a picsába! Reziliencia az államszocializmusban. Replika, 26. évf. (2015) 
94. sz. 92-112. 

teit. A korszakkal kapcsolatos kritikai történészi attitűd kifejeződhet 
a Kádár-korszak ideológiáját tükröző korabeli fogalmi konstrukciók 
újragondolásában, a kor társadalmáról alkotott korabeli ábrázolások 
revíziójában, az elfeledett, eltakart képek megmutatásában. A Ká- 
dár-korszak abban az értelemben is létezett és létezik, hogy mindan- 
nak a tapasztalatnak a közös metaforája, mely a korban megfogalma- 
zódhatott. Számunkra nincs más út ahhoz, hogy ezeket az egyéni és 
kollektív tapasztalatokat és magának a rendszernek a működését meg- 
értsük, mint ennek a fogalmi keretnek más fogalmakkal való helyette- 
sítése, értő-értelmező lebontása: nyelvi/történeti dekonstrukciója, 


FELKÉRT HOZZÁSZÓLÓ 





HORVÁTH SÁNDOR 


Kádárizmus: a magyar másság története 


A korreferátumban nem tartok misét a hazai jelenkortörténet-írás 
elmúlt három évtizedéről, holott egyetértek Földes Györggyel, hogy 
megérné. Nem csupán az emlékezetpolitikai céllal létrehozott jelen- 
korkutató intézmények jobb esetben pozitivista provincializmusának 
(többnyire inkább bináris, áldozat/tettes narratívájának) hatásai és a 
hazai jelenkortörténet-írás számos, tudományosan mértékadó műhe- 
lye elleni politikai támadás vagy számos tehetséges fiatal külföldre tá- 
vozása miatt, hanem elsősorban azért, hogy miért olyan csekély a ha- 
zai jelenkortörténet-írás hozzájárulása a nemzetközi történetírásban 
zajló vitákhoz. Azaz, miért vagyunk oly gyakran végtelenül provin- 
ciálisak; normatív alapú, sekélyes emlékezetpolitikai vitákba rejtőzők, 
a populista politika mellett új virágkorát élő, népszerű történelem kö- 
pönyegében tetszelgők; és miért foglalkozunk azzal szinte alig, miről 
vitatkoznak a huszadik század kapcsán más országokban, és miért 
nem szólunk hozzá gyakrabban érdemben ezekhez a vitákhoz? Azon- 
ban az önostorozó mise most elmarad, 

Inkább - mégiscsak elvileg a tudomány, nem pedig a politika házá- 
ban vagyunk - arra igyekszem reflektálni, hogy miként vihetné előbbre 
a jelenkortörténet-írást a magyar modell fogalmának használata, amely- 
lyel Földes György írása is foglalkozik. Kiindulópontom más, mint a 
szerzőé, de számomra is meglepő módon, van, amiben egyet tudunk 
érteni, annak ellenére, hogy eltérő módszerekkel írunk a múltról. Per- 
sze nem abban a számomra erősen normatív kijelentésben, hogy Kádár 
János államférfi volt vagy sem, és előre jelzem, ha valaki erről szeretne 
vitatkozni, azt sújtsa halálos unalmam átka (nem Kádár miatt; Horthy 
esetén e kérdés kapcsán éppúgy roppantul unatkoznék és átkoznám, 
hogy ezt a sekélyes, normatív/politikai vitát kell hallgatnom). 

Abban egyetértek Földes Györggyel, hogy az 1956 utáni állami 
erőszak hangsúlyozása (megléte ellenére) emlékezetpolitikai célokat is 
szolgálhat, azonban annak elhallgatása szintén emlékezetpolitikai cé- 
lokat szolgált annak idején, vagyis részben a kádári emlékezetpolitika 
egyik mai következményének (ellenhatásának) is tekinthető. Abban is 
egyetértek a szerzővel, hogy , az a jó politikatörténet, amely egyúttal 
társadalomtörténet is" sőt, lassan nem is nagyon kellene különbséget 
tenni a kettő között, mint ahogy határainkon túl is csak ott teszik ezt 
többnyire, ahol a tudósok időnként citációikat gyűjtögetik és számol- 
gatják, vagyis Kelet-Európában. Tömören: javaslom az áldozatok vagy 
nyertesek számbavétele után inkább a megértésre törekvést, és talán 
Földes György sem vitatkozik ezzel a javaslattal, 

Meglepő kijelentés a tanulmányban, hogy , nem volt lehetőség a 
demokratikus és vegyes gazdaságú szocializmus működőképességé- 
nek bizonyítására: Ha a magán- és állami tulajdon egymással párhu- 
zamos, mégis szorosan összefonódó működtetéséről van szó a piac 
erős állami ellenőrzésével, akkor a kínai vagy a mai magyar gazdaság- 
politika még mindig működőképesnek tűnik; azonban a demokrati- 
kus szocializmust sajnos nem tudom elképzelni (legfeljebb úgy, mint 
az ,illiberális demokráciát"), pedig szeretek fantáziálni. Talán azért 
sem, mert Földes György a rendszer bukását az egyik gyakori magya- 
rázatra, a nómenklatúra hibás kormányzására vezeti vissza, amivel 
leegyszerűsítve a kommunista vezetők hitelvesztésének modelljéhez 
kapcsolódik (legismertebb képviselője Stephen Kotkin) - viszont jel- 
zem, hogy számos más koncepció is létezik a rendszerváltásról a nem- 
zetközi szakirodalomban,? amire a hazai szerzők sajnos ritkán reflek- 
tálnak, pedig lehetne tanulni belőlük. 

Keresve az előremutató gondolatokat, mégsem ezekről a számom- 
ra nem túl izgalmas kérdésekről szeretnék beszélni, hanem a magyar 
modell lehetséges alkalmazásáról elemzési keretként. Következteté- 


1 ,A szocializmus, a társadalom, a stabilitás és a nemzeti-társadalmi közmegegye- 
Zés védelmében addig halogatta a válságkezelést, amíg késő lett. Addig halogatta 
a visszavonulást, amíg végül elküldték. (Jelen kötet 301.) 

2 — Az 11989-hez vezető események leggyakoribb narratíváinak összefoglalása: Ther, 
Philipp: Europe since 1989. A History. Princeton, Princeton University Press, 
2016. 54-66. 

sem ugyanis más, mint Földes Györgyé. Számomra az elemzésében 
konklúzióként megjelenő magyar modell nem a vég, hanem a kezdet: 
ugyanis a sokszor provinciális (külföldi kutatásokra alig reflektáló), 
gyakran normatív alapú hazai jelenkortörténet-írás egyik lehetséges 
kiútját éppen a magyar modell jellemzőit vizsgáló történetírásban lá- 
tom. Más szavakkal abban, hogy miben más a mi múltunk? $ bár a 
magyar másság történeti kutatása manapság frivolnak tűnő konno- 
tációra is lehetőséget adna bölcsnek korántsem nevezhető államfér- 
fiaink és csekély számú államnőink miatt, mégiscsak erre teszek sze- 
rény javaslatot, persze más történeti kontextusban. 


1. A kommunizmus megvalósítását célként kitűző (ezt a Kádár-kor- 
szakban hivatalosan soha fel nem adó) államszocialista bürokrácia 
erőszakos fellépése és a paternalista, társadalmat átformálni szándéko- 
zó, újraelosztó jóléti diktatúra az utópisztikus célkitűzésekből követ- 
keztek és a mai napig meghatározzák a késői szocializmusokról, így a 
Kádár-korszakról szóló elbeszélések műfajait.? Az állam egyik kézzel a 
Kádár-korszakban is adott (a lakástól a nyugdíjrendszerig), másik kéz- 
zel az adományokra hivatkozva pedig elvett (többnyire autonómiát). 
Az esetleges társadalmi konszenzusról - akárcsak a szocialista moder- 
nizációról! - pedig már húsz éve vitatkoztak épp eleget: praktikus len- 
ne ezekre a külföldi vitákra reflektálni, mielőtt megismételjük őket." 


3 Az állami erőszak lehetősége abból a felvilágosodás koráig visszavezethető gondolat- 
ból származott, miszerint a társadalom nem eleve adott, hanem átalakítható, formál- 
ható a saját elképzeléseinknek megfelelően, amihez számos intézmény felhasználható, 
beleértve a rendőrséget és az igazságszolgáltatási szerveket is. Mindezt meggyőzően 
bizonyítja: Hoffmann, David L.: Cultivating the Masses: Modern State Practices and 
Soviet Socialism, 1914-1939. Ithaca, Cornell University Press, 2011. 306-308. 

4 — A modernizáció és a szocialista állam kapcsán lezajlott vitákat foglalja össze: Da- 
vid-Fox Michael: Multiple Modernities vs. Neo-Tradítionalism: On Recent De- 
bates in Russian and Soviet History. Jahrbücher für Geschichte Osteuropas, vol. 54 
(2006) no. 4. 535-555.; Kotkin, Stephen: Modern Times: The Soviet Union and 
the Interwar Conjuncture. Kritika: Explorations in Russian and Eurasian History, 
vol. 2 (2001) no. 1. 111-164. 

5 Vö. Sabrow, Martin: Der Konkurs der Konsensdiktatur. Überlegungen zum in- 
neren Verfall der DDR aus kulturgeschichtlicher Perspektive. In: Weg in den 
Untergang. Der innere Zerfall der DDR. Hrsg. Jarausch, Konrad H. — Sabrow, 

2. A szocializmus évtizedei alatt - ugyanis nem állt meg az idő - az 
állam is rendre változtatott azokon az alapelveken, hogy hogyan viszo- 
nyul az utópia megvalósításához, vagyis a szocialista korszak attól lesz 
történet, hogy időben változik. Ahogy arra Valuch Tibor rámutatott: 
5 A politika kezdetben burkolt, majd egyre nyíltabb formában támasz- 
kodott a magánkezdeményezésekre, a családok gazdasági erejére és ál- 
dozatvállalási készségére is." Földes György ezt úgy írja, ,a magán- és 
kistulajdon létének elfogadása; a második gazdaság legalizálása, integ- 
rálása; stb (mellesleg: egy angol anyanyelvű szerkesztő az alany kilétét 
firtatná, ami nem csak nyelvileg, de történetileg is fontos kérdés). Ha a 
fentieket elfogadjuk, akkor a magyar másság története - most ragasz- 
kodom ehhez a megnevezéshez - magánkezdeményezésekre is épült. 
Azaz, a magánember vagy a kisember is lehet fontos ember, mikro-, 
makro- meg minden szinten szinte minden, nem csupán , esettanul- 
mány" hanem a magyar másság és például az újraelosztásról vagy a 
második gazdaságról szóló történeti tudás egyik alapeleme. 


3. A Kádár-korszak történeteiből azonban az is kiderül, hogy nem 
csupán a politika támaszkodott a magánkezdeményezésekre, hanem 
a magukat együttműködőként feltüntetni képes állampolgárok is erő- 
teljesen támaszkodtak az állami intézmények , szívességeire" Emiatt 
készségesen sajátították el azt a nyelvhasználatot, sőt, gondolkodás- 
módot, amellyel érdekeiket hatékonyan érvényesíthették." 


Martin. Göttingen, Vandenhoeck $ Ruprecht, 1999. 83-116. Ennek kritikája: Pol- 
lack, Detlef: Die offene Gesellschaft und ihre Freunde. Geschichte es Gesellschaft, 
vol. 26 (2000) no. 1. 184-196, 195.; Bauerkámper, Arnd: Landliche Gesellschaft in 
der kommunistischen Diktatur: Zwangsmodernisierung und Tradition in Branden- 
burg 1945-1963. Köln, Böhlau, 2002. 499. Részben a konszenzusdiktatúra-elmélet 
hazai megjelenésére példa Tabajdi Gábor kiváló összefoglalója, aki elsősorban a 
vezető intézmények felől értelmezi a konszenzusra törekvést. Tabajdi Gábor: Ki- 
egyezés Kádárral. , Szövetségi politika", 1956-1963. Budapest, Jaffa, 2013. 

§ — Valuch Tibor: Magyar hétköznapok. Fejezetek a mindennapi élet történetéből Ma- 
gyarországon a második világháborútól napjainkig. Budapest, Napvilág, 2013. 325. 

7 — Stephen Kotkin bolsevik nyelvhasználat elsajátításáról szóló koncepciójának 
hatása igen széles körű volt a nemzetközi irodalomban, Kotkin koncepciójának 
összefoglalása, hatása és kritikája: Krylova, Anna: Soviet Modernity: Stephen 

4. A történet szempontjából fontos, hogy maga a kései szocializ- 
mus vagy kádárizmus éppen a világérzékelésben, a tapasztalatokról 
folytatott diskurzusban jelentett szakítást a klasszikus sztálinizmus- 
sal, ahogy azt Alexei Yurchak" vagy Rainer M. János is megfigyelte. 
nA kádárizmus - amennyiben egyáltalán tudományosan megha- 
tározható fogalom - egyfajta világérzékelés is, amelyből társadalmi 
közérzet keletkezik. Folyamatos viszonyítások és összehasonlítások 
rendszere, amelyek térben, időben és fogalmakban igen tágas értel- 
mezési tartományt alkotnak"? E viszonyítások rendszerét Bodro- 
gi Gyula így jellemezte a Kádár-korszakban a Rádiókabaréban: bár 
svVannak gondjaink, de a körülményekhez képest jól érezzük ma- 
gunkat"" Földes György pedig így viszonyít: , Magyarország sorsa 
mind a korabeli hazai és nemzetközi közvélemény, mind a ma be- 
vett történelmi értékelés szerint kedvezőbben alakult, mint a régió 
többi szocialista társadalmáé, országáé"" Persze másképp érzékelték 
ezt a világot az öngyilkosok vagy az alkoholfüggők tömegei. Vagyis 
a magyar másság történetében a folytonos viszonyítás, értelmezés és 
érzékelés főszerepet játszik, amivel érdemes volna többet foglalkozni. 
Úgy tűnik, még a mai jelenkortörténet-írás is rendszeresen viszonyít 
(például az ötvenest a hatvanas évekhez), amivel lehet, hogy egy elbe- 
szélői hagyományt követ, amire érdemes reflektálni. 


Kotkin and the Bolshevik Predicament. Contemporary European History, vol. 23 
(2014) no. 2. 167-192, 169. 

? — Yurchak értelmezésében a világérzékelésről szóló hivatalos szocialista nyelvhasz- 
nálat egyre inkább performatívvá és hipernormalizálttá vált a kései szocialízmus- 
ban (az érdekérvényesítés szempontjából nem az számított, hogy mit mondanak, 
hanem ahogyan mondják, illetve, hogy mennyire felelt meg az elképzelt hivatalos 
elvárásoknak), ami szintén aláásta a rendszer tartósságát. Yurchak, Alexei: Eve- 
rything Was Forever, Until It Was No More: The Last Soviet Generation. Princeton, 
Princeton University Press, 2006. 27-75. 

9 — Rainer M. János: Bevezetés a kádárizmusba. Budapest, 1956-os Intézet - LHarmat- 
tan, 2011. 144. 

190 Bodrogi Gyula: Az eltelt 25 esztendőről... In: Rádiókabaré - Válogatás. Szerk. 
Geszty Péter. Budapest, Idegenforgalmi Propaganda és Kiadó Vállalat, 1984. 264— 
266, 266. 

u Lásd jelen kötet 297. 

5. Még maga a kommunista párt sem létezett soha egységes értelmezői 
közösségként, nem csupán a párt és a pártonkívüliek, hanem a párt- 
apparátus tagjai között is folytonos viták folytak (amit többek között 
Varga Zsuzsanna az agrárkérdés kapcsán és Kende Tamás is igazol). "? 
Bármily közhelyes: a viták során döntési lehetőségük is volt a törté- 
nelmi szereplőknek, amivel éltek is a magyar másságnak megfelelően: 
a bürokraták, kommunisták vagy politikai hatalom híján lévő hétköz- 
napi emberek döntési lehetőségeinek vizsgálata éppúgy alkalmas lehet 
a sajátos megfigyelésére. 


6. A Kádár-korszak állampolgárainak (mint Kádárnak) minden hely- 
zetben volt legalább résnyi döntési lehetősége. A történeti döntési le- 
hetőségek Giovanni Levi szerint az életrajzi módszerrel vizsgálhatók a 
legjobban." Így valóban új távlatokat nyithatna Kádár János vagy más, 
kelet-európai politikusok tetteinek értelmezése munkáspolitikusként 
- nagy képzelőerővel -, például az E. P. Thompson-féle értelmezési 
keretben, amely a munkásosztály öndefinícióját a munkás- és szak- 
szervezeti politika nézőpontjából vizsgálja, Kíváncsian várom. 


7. A társadalom tagjai az adott politikai keretek között és elsősorban 
a szocialista nyelvhasználatból fakadó elvárásoknak megfelelve képe- 
sek voltak befolyásolni szűkebb környezetüket és az állami bürokrácia 
működését. Vajon miben különbözött a magyar bürokrácia, a hivata- 
losan használt nyelv, az érdekérvényesítés módjai a többi kelet-európai 
országétól? Hogyan dönthetett vagy érvényesíthette érdekeit másképp 


12 Lásd erről Kende Tamás: Az intézményes forradalom. Adatok a kommunista párt 
kulturális és társadalmi történetéhez Borsod-Abaúj-Zemplén megyében (1945- 
1956). Miskolc-Budapest, Magyar Nemzeti Levéltár Borsod- Abaúj-Zemplén Me- 
gyei Levéltára, 2014. 201.; Varga Zsuzsanna: Az agrárlobbi tündöklése és bukása az 
államszocializmus időszakában. Budapest, Gondolat, 2013. 

13 Levi szerint ,egyetlen normarendszer sem annyira strukturált, hogy kiküszöböl- 
je a tudatos választásnak, a szabályok manipulálásának, az értelmezésnek és az 
alkunak az összes lehetőségét. Úgy látom, hogy ebből a szempontból az életrajz 
ideális terepet nyújt mind a cselekvők résnyi, de mégis fontos szabadságának, 
mind az ellentmondásoktól sohasem mentes normarendszerek tényleges mű- 
ködésének vizsgálatára" Giovanni Levi: Az életrajz használatáról. Korall, 1. évf. 
(2000) 2. sz. (tél), 81-92, 89. 

a magyar? Ezt azok a jövőbeni kutatások is megválaszolhatják, ame- 
lyek a normatív alapon teremtett nemzeti történeti múltból származó 
tudást a magyar másságra (ha tetszik magyar modellre) is fókuszálva 
lehetnek képesek meghaladni. 


ZÁRSZÓ 


KALMÁR MELINDA 


Nyitott kérdések, plurális válaszok 


Mindenekelőtt szeretném megköszönni a konferencia szervezőinek 
azt, hogy egy kétnapos konferencia keretében rendkívül inspiráló dis- 
kurzust folytathattunk az 1945 utáni történelem értelmezésének főbb 
vitakérdéseiről, A kilencvenes évek második felében már volt hasonló 
kezdeményezés: a jelenkortörténet kutatói két-három évente össze- 
gyűltek, hogy megvitassák a legfontosabb kérdéseket, és most remél- 
jük, hogy ez a jelenlegi konferencia nemcsak feleleveníti, de mintegy 
folytathatóvá is teszi ezt a hagyományt. 

A magam részéről zárszóként részben reflektálnék egyfelől a ko- 
rábban elhangzottakra, másfelől hozzátenném ezekhez a saját kutatói, 
oktatói tapasztalataimat. 

Azt mindannyian látjuk, illetve eleve láttuk, hogy az időbeli kor- 
látok miatt nem tudnak itt önállóan megjelenni nagyon fontos téma- 
körök, megközelítések és jeles képviselőik. Ugyanakkor - ezek jelen- 
tősége miatt - több előadó is hivatkozott olyan kutatási területekre és 
munkákra, amelyek ezek közé tartoznak. Milyen területekre gondolok 
elsősorban? Többek között olyan viszonylag új és egyre szélesebb kör- 
ben elemzett témákra, mint például az emlékezet- vagy erőszakkuta- 
tás, az ideológiakritika, a technológia- és professzionalizációtörténeti 
vizsgálatok vagy a rendszerátmenetek és rendszerváltások elemzései, 
hogy csak néhányat említsek. Néhány év múlva már lehet, hogy éppen 
ezek lesznek a kiemelt panelek. 


Szelektív emlékezet és professzionális módszer 


A történetírás mindenkori kihívásaiból következően nem egy előadás 
utalt az alapvető módszertani dilemmákra is: lehetséges-e objektív le- 

írás, modellezés, és mik lennének ennek a megbízható eszközei. Más- 
felől pedig lehetséges-e és szükséges-e konszenzusos válaszokat keresni 
történeti kérdésekre, 

Az első kérdést, a megbízható módszereket tekintve kimond- 
va-kimondatlanul alapvetően az ideologikus elfogultságokról és ezek 
elkerülhetőségéről beszélünk. Az ideologikusságnak többféle forrása 
lehetséges, és ezek nem feltétlenül elkerülhetők, mivel részben az em- 
lékezet természetes dinamikájából következnek. Az emlékezetkutatás 
egyik alapvető állítása, hogy a spontán emlékezés (akár egyéni, akár 
kollektív) többnyire eleve szelektív-konstruáló módon alkot történe- 
teket. A nemzedéki történeti emlékezés időintervalluma megközelí- 
tőleg nyolcvan év, eddig tud egy nemzedék többé-kevésbé pontosan, 
tárgyszerűen és még könnyen ellenőrizhető módon emlékezni a kö- 
zelmúltra, vagy mondhatnánk inkább, a közeljelenre." Ezt követően 
az emlékezés és felejtés már erősen korrelatív viszonyban vannak egy- 
mással, s a kettő együtt már egy interpretált, rekonstruált történetet 
ad ki. Ez a szelektáló emlékezet pedig mítoszokat, szimbólumokat és 
ideológiákat teremt. Bizonyos időtávlatokban már csak így tudunk 
emlékezni. A spontán egyéni és kollektív emlékezésre mindez épp- 
úgy igaz, mint a szándékosan tervezett, , felülről indukált" politikai/ 
ideológiai emlékezetpolitikákra. Közös jellemzője még mindkét sze- 
lektáló-újrakonstruáló történeti emlékezeteknek, hogy valójában nem 
is annyira a múltra, inkább a jövőre koncentrálnak: a történeti múltat 
úgy konstruálják a jelenben, hogy ezáltal hatással lehessenek a jövőre: 
előrevetítsék, megjósolják, sőt, esetleg elő is idézzék azt. 

A következő kérdésünk ezért magától értetődően a módszerre 
vonatkozik: ha az emlékezet valóban így működik, akkor lehetnek-e 
egyáltalán egzakt/objektív/elfogulatlan történetírást biztosító módsze- 
reink? Az emlékezés és emlékezetkonstruálás mechanizmusaival fog- 
lalkozók erre azt a választ adják, hogy van azért a történetalkotásnak 
professzionálisabb formája is. Ez sajátos szisztematikus tárgyi kutatói 
módszerekkel erősíti meg az általa konstruált történetet, s erre jellem- 
zően a történelmet saját dinamikájában és kontextusaiban vizsgálja, 


! . Assman, Jan: A kulturális emlékezet. Írás, emlékezés és politikai identitás a korai 
magaskultúrákban. Budapest, Atlantisz, 2004. 50-51. 

és főként minden külső kényszer/befolyás/ráhatás/rendelés nélkül ön- 
magáért valóan kutatja, úgy, hogy figyelembe veszi a saját történeti idő 
meghatározottságait, és éppígy a fellelhető források anyagának belső 
ogikáját és még a szavak jelentésváltozásait is." 

A módszer kérdését itt most a konferencia keretében leginkább 
exponáló Tomka Béla a gazdaságtörténeti megközelítések kapcsán 
jelezte, hogy fontos visszatérően hangsúlyozni a professzionális meg- 
közelítés igényét, és keresni ehhez a legmegbízhatóbb módszereket, 
i-ki a maga kutatási területének törvényszerűségeivel összhangban. 
A különböző kutatási területek eltérő módszertana és fogalomkész- 
ete azonban újabb kérdéseket hagy nyitva: többek között úgymond 
a posztmodern ,narrálás" elfogadhatóságát. A magam részéről én 
amellett érvelek, hogy előrevivő eredményekre különböző módszerek 
vezethetnek: az egzakt statisztika, a levéltári források következetes és 
kiterjedt elemzése, de a jól körülírt és új fogalmakkal kísérletező hipo- 
tézisek és sejtések, és a posztmodern narrálás is, ha kreatív. A profesz- 
szionális igény (igényesség kívánalma) tehát egyfelől mindannyiunk 
számára alapértelmezettnek tekintett, másfelől a módszertani kérdés 
mégis sok szempontból nyitott maradt, és ez akkor is így lenne, ha a 
konferencia ennek külön blokkot szentelt volna. 





Sokféleség vagy konszenzus 


A különböző vagy párhuzamosan futó megközelítésekhez szorosan 
kapcsolódó következő dilemma az, hogy jó-e a változatos sokféleség, a 
különböző megközelítések pluralizmusa, az érvelések és világnézetek 
látszólag egymással nem korreláló rendszere. Vagy inkább törekedni 
kellene (különösen a nagyon relevánsnak tekintett kérdésekben) vala- 
miféle konszenzusra. Itt most a Kádár-korszak nagyon eltérő világképi 
megközelítései voltak jelen, a maguk logikai rendszerében relevánsan. 

Az emlékezetelemzők nem egyszer arra utalnak, hogy az emlékezői 
konszenzus nem feltétlenül mindig szükséges, vagy nem is lehetséges, 


2 — Koöselleck, Reinhart: Elmúlt jövő. A történeti idő szemantikája. Budapest, Atlan- 
tisz, 2003. 

esetleg nem célszerű. Hozzátenném ehhez, hogy az emlékezeti plura- 
lizmus dinamikájában az emlékezeti sokféleség eltérő elemei egymásra 
reflektálva végső soron kiegészítik, kieg gyensúlyozzák egymást, s köztük 
kialakulhatnak érintkezési pontok, átjárások és kölcsönhatások, de a 
konszenzus nem feltétlenül szükséges. Sőt, a valódi kihívás éppen nem 
a történeti interpretációk különbözősége, hanem ellenkezőleg, minden 
olyan szándék vagy mechanizmus, amely ezeket az eltéréseket egyetlen 
s, konszenzuális" mederbe akarja terelni. A beszűkülő értelmezési mező 
ugyanis szinte csak kizárólag ideológiai konstrukciókat tesz lehetővé: a 
szabadságát veszítő, védekező történetírás csak reaktív tud lenni (mert 
eszme már csak másé juthat eszébe), s ez minimálisra zsugoríthatja a 
nem ideologikus történeti interpretációk mozgásterét. Éppen ezt láttuk 
az 1989 előtti történetírásban. 


Korszakok és elnevezések 


Még továbbra is az ideologikus késztetéseknél és kényszerpályáknál 
maradva. Az ideologikus megközelítéseknek a külső kényszereken 
kívül lehetnek immanens forrásai is. A professzionalizmusra törekvő 
megközelítést nem kizárólag világnézeti elfogultságok tarthatják vala- 
milyen mederben, hanem módszertani, fogalmi keretezettség és akár 
némi kényelmesség is. A történeti interpretáció ilyenkor nehezen sza- 
kad el korábbi bejáratott modellezői logikától, nyelvezettől, fogalmak- 
tól. Ez megmutatkozhat a különböző korszakok megnevezésekor és a 
jelentős cezúrák megállapításakor vagy párhuzamos (kedvező-kedve- 
zőtlen) jelenségek együttes értelmezésekor is. 

A korszaktagolások és megnevezések esetében látható, hogy van- 
nak egyértelmű újraértelmező szándékok, de még jelen van a koráb- 


3 — Politikai szimbólumok legitimációs célzatú kialakítása kapcsán: Assmann, Alei- 
da: Rossz közérzet az emlékezetkultúrában. Beavatkozás. Budapest, Múlt és Jövő, 
2016. 108-109. Az emlékezetpolitika pluralítása mellett érvelt Hunyadi György 
és Stefano Bottoni egy 2013. szeptember 28-án tartott tanácskozáson. Mitrovíts 
Miklós: Emlékezetpolitika és történettudomány. Pódiumbeszélgetés 2013. szep- 
tember 28-án az ELTE BTK dékáni tanácstermében. Századok, 147. évf. (2013) 
6. sz. 1600-1605. 


NYITOTT KÉRDÉSEK, PLURÁLIS VÁLASZOK u 335 


bi megszokott értelmezői pályák kényelme is. A fókuszok terjedel- 
mét tekintve az ma már elmondható, hogy békésen megfér egymás 
mellett a tágabb időköröket érintő deduktívabb megközelítés, és az 
induktívabb, például a mikrotörténeti vizsgálódás. Mindkettő racio- 
nális, mivel a távolodás perspektívájából könnyebb megkülönböztetni 
és érdemben összehasonlítani a nagyobb periódusokat, s ugyanakkor 
a hozzáférhető forrásokra támaszkodva és összehasonlító módszerek 
segítségével ma már megbízhatóan lehet törekedni arra, hogy a na- 
gyobb szakaszokat is lényegesen differenciálóbb cezúrák és fogalmak 
mentén értelmezzük. Világos példa erre, ahogyan Rainer M. János a 
koalíciós korszakra nézve a fordulat éve helyett (bármelyik év is le- 
gyen az) a fordulatok éveiről beszél," 

Hasonló tendenciák jellemzőek a Kádár-korszak egészének értel- 
mezésére. Ma már tehát módszertani szempontból egyértelműen el- 
fogadott és kifejezetten hatékony is ez a nagyobb és kisebb léptékekkel 
egyaránt kalkuláló, cezúrakiosztó dualizmus. 

Mindazonáltal az egyes periódusok időbeli elhatárolása és meg- 
nevezése is további viták tárgya marad, A második világháború lezá- 
ró szakaszára nézve egy korábbi tanulmányában Ungváry Krisztián 
összefoglalta, milyen megfontolásokkal érvelnek történészek többek 
között a felszabadulás/megszabadulás/felszabadítás vagy megszállás 
kategóriák mellett, de egy ilyen racionális rendszerezés korántsem 
jelenti azt, hogy a szakma vagy a közvélekedés valamiféle konszenzus 
felé tartana. Hasonlóan: a háború utáni első néhány év megnevezésére 
könyvében Medgyesi Konstantin megközelítően ötvenféle fogalmat 
gyűjtött össze, s korábban erre az időszakra Gyarmati György azt is 
felvetette, hogy az ekkor zajló rendszerformálódást megnevezésében 
szorosabban lehetne kapcsolni a Rákosi-korszakhoz.§ 


4 — Rainer M. János: A magyarországi fordulatok és a szovjet politika, 1944-48. Rubi- 
con, 9. évf. (1998) 4-5. sz. 50-57. 

5 — Ungváry Krisztián: Magyarország szovjetizálásának kérdései. In: Mítoszok és le- 
gendák, tévhitek a 20. századi magyar történelemről. Szerk. Romsics Ignác. Buda- 
pest, Osiris, 2002. 279-308. 

6 — Medgyesi Konstantin: Szavakkal ölni. Demokráciadiskurzus(ok) Magyarországon 
az 1945 és 1949 közötti időszakban és időszakról. Hódmezővásárhely, Tornyai Já- 
nos Múzeum és Közművelődési Központ — Emlékpont, 2019. 252—253.; Gyarma- 

A megnevezések és korszakolások keresztmetszeteinél maradva: 
bármennyire is evidensnek tűnik, továbbra sem egészen világos, hogy 
elsősorban mire is használjuk a szovjetizálás kifejezést (elsősorban a 
célra, a folyamatra vagy az eredményre), s melyikhez milyen jellem- 
zőket társítunk biztosan: teljes, részleges vagy variáns szovjetizálást." 
Felmerült a konferencia során az is, hogy szovjetizálásnak tekinthet- 
jük-e a hetvenes évek szovjet központból indukált reformjait. Ez eset- 
ben ugyanis minden bizonnyal érdemes különbséget tenni a szovjet 
vezetés által általában indukált impulzusok és a korai fundamentá- 
lis szakasz rendszerkiépítő fázisa között. Arra hajlok inkább, hogy az 
eredményt és a célképzetet fontosnak tekintve csak ez utóbbit tekint- 
sem szovjetizálásnak. 

Az 1956 utáni első néhány év megnevezéseit tekintve ma már 
egyre kevesebben beszélnek egyértelmű rendszerrestaurációról, mivel 
a rendszeretalonok változatlansága mellett a különbség nyilvánva- 
ló a Rákosi- és a Kádár-korszak között. A konszolidáció bizonytalan 
fogalma azonban megmaradt. Bizonytalan, mert nem világos, hogy 
a konszolidáció kialakult már 1962-re (ez esetben viszont korábban 
kezdődött), vagy csak ekkortól indult. A magam részéről korábban a 
semlegesebb és pragmatikusabb szanálás fogalmat javasoltam erre a 
szakaszra, éppúgy, ahogy általában is generális szanálásnak gondolom 
a keretként szolgáló hruscsovi politikát, mintegy hangsúlyozva, hogy 
a fő cél a rendszer egészére nézve a stabilizálás és dinamizálás volt, 
azaz a működőképesség biztosítása." 

A forradalmat követő periódust illetően szintén új kérdések nyíl- 
nak meg: például Kádár-korszakról vagy időszakról beszéljünk-e? 
Azaz kössük-e ezt a periódust szorosan Kádár János személyéhez, 


ti György: A Rákosi-korszak. Rendszerváltó fordulatok évtizede Magyarországon, 
1945-1956. Budapest, Állambiztonsági Szolgálatok Történeti Levéltára - Rubi- 
con, 2011.24-25. 

Kalmár Melinda: A sztálinizmus kelet-közép-európai esélyei. A népi demokrati- 
kus elkanyarodás. In: Metszetek bolsevizmusról, sztálinizmusról. Szerk. Gyarmati 
György - Pihurik Judit. Budapest-Pécs, Állambiztonsági Szolgálatok Történeti 
Levéltára - Kronosz - Magyar Történelmi Társulat, 2018. 133-162. 

§ — Kalmár Melinda: Ennivaló és hozomány. A kora kádárizmus ideológiája. Budapest, 

Magvető, 1998. 12. 


NYITOTT KÉRDÉSEK, PLURÁLIS VÁLASZOK u 337 


vagy inkább távolodjunk el ettől az értelmezéstől. A magam részéről 
úgy gondolom, hogy a sokszínűség itt is inkább előnyös, mint hát- 
rányos. A semlegesebb időszakfogalom kitágíthatja a vizsgálódások 
körét, a névhez kötődő viszont egyértelműen utal arra a kétségtelenül 
dokumentálható tényre, hogy az MSZMP vezetőjének döntő szerepe 
volt a magyarországi szovjetrendszer-variáns jellemzőinek meghatá- 
rozásában, ezért racionális ezt vele összekapcsolni (ahogyan ezt Föl- 
des György is hangsúlyozta). 

Más időszakokkal kapcsolatban: a történetírás továbbra is eltérő 
módon értelmezi a hatvanas évek végén megindult reformok előké- 
születeinek kezdő- és végpontját, vagyis azt, hogy meddig nyúlik ez 
vissza időben, és hogy lezártnak tekinthető-e a hetvenes évek elején. 
A reformok spektrumának elemzése sem lezárt még. Vagyis: mit ne- 
vezünk valójában reformperiódusnak, és az milyen területekre terjedt 
ki valójában. 

Ugyanígy a rendszerváltozásnak sincs egyetlen biztos időbeli meg- 
határozása. A történetírás, az oktatás és a közbeszéd is attól függően 
használja rendszerváltás, rendszerváltoztatás, rendszerváltozás kifeje- 
zéseket, hogy milyen aktorok szerepét akarja az elemzés kiemelni. 
Mindezek mellett nyilvánvalóan bonyolítja még az időbeli tago- 
lást a természetesen aszinkron kronológiák jelenléte is. Ez azt jelenti, 
hogy az egyes működési területek (politikai, gazdasági, társadalmi, 
kulturális és egyéb civilizációs folyamatok) időbeli differenciálódása 
jelentős eltéréseket mutat. Ezek feltárása, elemzése még számos lehe- 
tőséget tartogat, 





Bennfoglaló és törlésjel-logika 


Kérdés, hogy a periódusok körülírása kapcsán merre kereshetünk el- 
mozdulási lehetőségeket. Egyik megközelítésként (bizonyos párhuza- 
mos együttállásokra) jól adaptálható modell az, ahogyan Békés Csa- 
ba vizsgálja a hidegháború és az enyhülés viszonyát." Kiemeli, hogy 


" Békés Csaba: Enyhülés és emancipáció. Magyarország, a szovjet blokk és a nemzet- 
közi politika 1944-1991. Budapest, Osiris, 2019. 76-85. 

1945-1991 között nem hidegháborús és enyhüléses periódusok vál- 
tották egymást egy lineárisan elképzelt szakasz egymás után követke- 
ző fázisaiként, hanem mindvégig a hidegháborús konstelláció volt az 
alapértelmezett keret, s ezen belül érvényes 1953-tól az enyhülés, azaz 
a két szemben álló tábor kényszerű kooperációja. Ez hol intenzív, hol 
feszültebb, hol látványos, hol kevésbé látható volt, de állandó kompo- 
nens maradt, ugyanúgy, mint maga a hidegháborús keret. 

Hasonló eredményekre vezettek a saját kutatásaim is a reformok 
és az intervenciók viszonyát tekintve. A , bennfoglaló" logika tehát 
néhány más esetre is működhet. Például: szintén 1953-tól a rendszer- 
átalakító reformtörekvések is folytonosan alapértelmezettnek tekint- 
hetők, még akkor is, ha ezen belül nyilvánvalóan voltak visszalépé- 
sek, korrekciók. A szovjet vezetés ekkortól egyszerre érvényesített 
birodalmi erőt, olykor erőszakot, de ezzel párhuzamosan modell- 
átalakító törekvéseket is, azaz, mondhatni egy permanens új szakaszt. 
A két politikai cselekvés egymást nem kizáró rendszeralkotó tényező- 
vé vált. Bármilyen nehéz is a morális történeti tudatnak elfogadnia, a 
század közepétől a szovjet (és részben a kelet-közép-európai) vezetés 
számára is a reform képezte a nagyobb halmazt, a magyar forradalom 
vagy a prágai kísérlet pedig a kisebbet, vagy másképpen az aktuálisan 
túlságosan kilengő, zavaró tényezőket. 

Másfajta módszertani elmozdulást jelenthet, ha a klasszikus teó- 
riákat megszüntetve tartjuk meg. Például, feltehetjük azt a kérdést, 
hogy a kelet-közép-európai rendszerek mindegyikére mindvégig alap- 
értelmezettnek tekinthetjük-e a Kornai János (egypártrendszert, terv- 
gazdaságot, általában a klasszikus jellemzőket kiemelő) archetipikus 
modelljét. Ha igen, akkor ez azt jelenti, hogy alapvetően ezen belül kal- 
kulálunk módosulásokkal, de elfogadjuk a meghatározó keret lényegi 
változatlanságát. Vagy: megfordítjuk az értelmezői logikát, és feltesz- 
szük, hogy az érintett országok egy részében olyan jelentős módosulá- 
sok/elmozdulások mentek végbe néhány évtized alatt, hogy ez a fajta 
modellezés mindezt már nem tudja eléggé érzékeltetni. Nem mutatja 
ugyanis, hogy a változások milyen mélységig mentek el, s hogy milyen 
mértékű rendszerátalakulási fordulatokat készítettek elő. Holott más 
teóriák, többek közt José Casanováé jelzik, hogy az átalakulások nyo- 
mon követése már csak azért is fontos, mert egy jelentős volumenű 

rendszerváltáshoz elengedhetetlen az új rendszer alapjainak kiépülé- 
se még ez előzőn belül." A változások és eltérések feltérképezésének 
azért is lehet jelentősége, mert ezek rávilágítanak arra, hogy a térség 
mely országai milyen állapotban voltak éppen a rendszerváltozások 
idején, s mivel mentek át egy másik formációba. 

A történeti elemzést tehát könnyebben továbblendítheti, ha a ko- 
rábban még jól működő archetipikus (csak a főbb ismertetőjegyekre 
koncentráló) leírást most már posztmodern törlésjel alá tesszük. Tág 
keretként továbbra is figyelembe vesszük az alapjellemzőket, ugyan- 
akkor intenzíven kutatjuk azokat a változásokat, elmozdulásokat, 
amelyek a térségi modellek fejlődésében túlmutatnak ezeken az ere- 
deti kereteken. Sőt, túlmutatnak akár magán a rendszerváltáson is, 
vagyis jeleznek némi folytonosságot a ma is jelenlévő régiós formá- 
ciós fejleményekkel. Egy ilyen megújított logikával nem tekintjük le- 
zárt kérdéseknek azokat a civilizációs, formációs dilemmákat, ame- 
lyekkel a kelet-közép-európai térség régóta és még ma is küzd. 


Mi ez a rendszer? 


A második világháború után a térségre oktrojált szovjet modell rend- 
szerszintű megnevezése szintén nem kevés bizonytalanságot vonultat 
fel. Kornai modell-leíró alapművének a címe: A szocialista rendszer." 
Szerzője ugyanakkor azt is jelzi, hogy a nyugati szakirodalom általá- 
ban a kommunista rendszerek elnevezést használja, azon az egyszerű 
alapon, hogy ezekben az országokban magukat kommunistáknak ne- 
vező pártok egyeduralmáról volt szó, amelyek nem mellékesen kom- 
munistának mondott ideológiákat hirdettek. 

Ez mind igaz, mégis talán érdemes lenne intenzívebben kutat- 
ni frissebb elnevezések után. Kiindulópontként elfogadhatjuk, hogy 


10 Casanova, José: A spanyolországi demokratikus átalakulás tapasztalatai. In: 
A rendszerváltás forgatókönyve, 7. Alkotmányos forradalom. Szerk. Bozóki And- 
rás. Budapest, Új Mandátum. 2000. 681-712. 

u Kornai János: A szocialista rendszer. Kritikai politikai gazdaságtan. Budapest, 
HVG Könyvek, 1993. 

szocializmus és kommunizmus vélhetően nem jelentheti ugyanazt. 
A kommunizmus az eredeti marxi-engelsi elképzelés szerint egy 
alapvetően fejlett országokra kalibrált, többségi önigazgatásra átál- 
ló és alapvetően jóléti rendszer. Ez az alapvízió. Az általunk vizsgált 
korszak pedig biztosan nem volt ilyen. A szocializmust sem könnyű 
ebben a kontextusban értelmezni, hacsak nem az állam által irányított 
termelést és a kiterjedt redisztribúciót, a jövedelmek egy részének tár- 
sadalmi juttatásként értelmezett jellegét értjük alatta. A szocializmus 
alapjelentése azonban nem lehet azonos a masszívan beavatkozó álla- 
mi elosztással, politikai értelemben is , szociálisnak; azaz messzeme- 
nően demokratikusnak kell lennie. Éppen ezért az államszocializmus 
kombináció is minimum ellentmondásosnak látszik, ráadásul gátolja 
is, hogy bármikor még érdemben gondolkodhassunk igazságosabb 
szociális rendszerek esélyein és lehetséges jellemzőin. A pártállami ka- 
tegória konkrétabb javaslat, de egyfelől nem volt ez a modell minden 
országban egyforma módon pártállami, másfelől e tekintetben is sokat 
és sokféleképpen változott. Egyelőre tehát nincs igazán jó megneve- 
zésünk a korszak egészére, talán még nem is lehet. Jobb híján, a ma- 
gam részéről egyelőre szívesebben használom a szovjet típusú rend- 
szer megnevezést, illetve a kelet-közép-európai modellekre a szovjet 
variánst, utalva a fontos különbségekre. 

$ miután néhányan említették a század elejének hasonlóan auto- 
riter formációit, valamint a Horthy-korszakot és az első világháború 
kiterjedt hatásait is, itt is javaslom újragondolni Philip Schmitter felve- 
tését, aki arra a következtetésre jutott, hogy talán az egész 20. századra 
jellemző a korporatív formációk tartós elterjedése.!? Ezt reális megkö- 
zelítésnek gondolom, és azzal egészíteném ki, hogy a korporatív ten- 
dencia független attól, hogy jobb- vagy baloldali autoriter rendszerek 
voltak, s hogy milyen ideológiákat hirdettek, és attól is, hogy rendsze- 
rük a magán- vagy az állami tulajdonlást csatornázta be az állam által 
erősen koordinált korporációs rendszerébe. Úgy gondolom, ha a szov- 
jet modellt nézzük ebből a szempontból, akkor azt látjuk, hogy ez vég- 


12 Schmitter, Philippe: Still the century of Corporatism. Review of Politics, vol. 36 
(1974) no. I. 85134. 

ső soron egy korporációs parabolát" írt le: 1953-ig egy erős , állami" 
korporativizmus kiépítése zajlik, majd pedig egy táguló folyamatban 
ennek működése tart a , társadalmi típusú" korporatív rendszer felé." 
Ha egy ilyen megközelítéssel kísérletezünk, akkor jobban értjük azt a 
formációívet, amely áthúzódik a 20. századi rendszereken, és a szovjet 
blokk összeomlásával sem múlik el, hanem reziliens formában újabb 
formákat vesz fel, és tart a hibridek szürke zónája felé. 


Szubdiszciplínák átrendeződése 


Az egyes korszakok termékeny leírásában nyilvánvalóan nagy szerepe 
van a különböző szakterületek kooperálásának. Nehéz lenne felsorol- 
ni, hogy melyik területen hányféle kutatás hozott továbbgondolan- 
dó eredményeket az elmúlt évtizedekben. Megerősödött például egy 
rendkívül sokszínű gazdaság- és társadalomtörténet, amit intenzíven 
inspirál a Hajnal István Kör aktív működése. Szintén nagyon fontos 
eredményekre jutottak a kelet-közép-európai ellenzékiség történetét 
feltáró projektek: többek között az OSA kutatásai, a Történettudomá- 
nyi Intézet részvételével folytatott szintén nemzetközi Courage-pro- 
jekt, illetve korábban az 1956-os Intézet munkái, és az újonnan létre- 
jött NEB és a Retörki is. 

A jelen konferencia szerkezetében most azt látjuk, hogy a diszcip- 
línák egymást kiegészítő viszonyában mintha lenne némi prezentációs 
átstrukturálódás. Korábban a politikatörténet erősen dominálta a meg- 
közelítéseket, s ennek megfelelően a konferenciák felépítése is általában 
ezt tükrözte: nyitópanelként rendszerint a nemzetközi viszonyok, majd 
a politikatörténet, a gazdaság- és társadalomtörténet, majd az ideoló- 


13 Kalmár Melinda: Történelmi galaxisok vonzásában. Magyarország és a szovjet- 
rendszer 1945-1990. Budapest, Osiris, 2014. 503-514.; Uő: Korporatív, szovjet, 
hibrid. Budapest, Osiris, 2021. 55-58. 

14 A két forma elkülönítésére: Stepan, Alfred: The State and Society Peru in Compa- 
rative Perspective. Princeton, Princeton University Press, 1978. és Ziegler, Charles 
E.: Issue Creation and Interest Group sin Soviet Environmental Policy: The App- 
licabilíty of the State Corporatist Model. Comparative Politics, vol. 18 (1986) 
no. 2. 171-192. 

gia és kultúra következett. A mostani esetben ez nem így van, ami jel 
zi a percepciós hangsúlyok változásait. A magam old-school módján 
azonban továbbra is érvelnék amellett, hogy a nemzetközi kontextu- 
sok értelmezése kapjon mindenkor nagyobb hangsúlyt, miután ezel 
meghatározó jelentőségét aligha lehet vitatni. S nemzetközi kontex- 
tusokon nem kizárólag a nagyhatalmi politikai viszonyokat értem, ha 
nem általában a tágabb civilizációs, nagyobb íveket/trendeket mutató 
egyéb meghatározottságokat is. Köztük a kiemelkedő globális szereplők 
sokrétű és változó viszonyát, a technológiai fejlődési irányokat és a fel- 
zárkózási kényszereket, késztetéseket, a kulturális és civil kapcsolatok 
áramlásait, s leginkább az egymással alapvetően szemben álló világol 
folyamatos együttműködését és egymásra hatását. Ezeken a kutatási te- 
rületeken vannak már nagyon stabil és biztató munkák, különösen a 
fiatalabb generáció részéről itthon és a térség más országaiban is. Meg- 
említem itt még, hogy jelenleg is folyik az ELTE és a Szegedi Egyetem 
kooperációjában globalizációkutatás is, különös tekintettel Magyaror- 
szágnak a globális kihívásokra adott 20. századi válaszaira. 

Sajnálom, hogy végül nem volt a konferencián rendszerváltás 
panel, mert ennek a folyamatnak az értelmezése nagyon sok máig rele- 
váns kérdést vet fel. Kiemelném viszont, hogy maga a közvetlen váltás 
rendkívül jól dokumentált: megjelentek a KB jegyzőkönyvei, " rendel- 
kezésre állnak nyugati és szovjet források is, és a kelet-közép-európai 
térségben egyedülálló volumenű kiadásként az ellenzéki és nemzeti 
kerekasztal-tárgyalások dokumentumainak nyolckötetes, segédanya- 
gokkal ellátott gyűjteménye szintén." 

A szovjet típusú rendszer vizsgálatának egyik vetületeként érintő- 
legesen Pető Andrea felvetette még azt is, hogy érdemes lenne ezt a 
modellt is a társadalmi nemek szempontjából vizsgálni. Jelezte, hogy 
ez a rendszer is meghatározóan férfiak által dominált működés volt. Ez 
alapvetően valóban így van, ugyanakkor ennek a korszaknak az érde- 





15 A Magyar Szocialista Munkáspárt Központi Bizottságának 1989. évi jegyzőkönyvei, 
1-II. Szerk. S. Kosztricz Anna - Lakos János - Némethné Vágyi Karola - Soós 
László - T. Varga György. Budapest, Magyar Országos Levéltár, 1993. 

16 A rendszerváltás forgatókönyve. Kerekasztal-tárgyalások 1989-ben. 1—VIII. Szerk. 
Bozóki András - Elbert Márta - Kalmár Melinda - Révész Béla - Ripp Erzsébet 
—- Ripp Zoltán. Budapest, Magvető, 1999. (I-IV.); Új Mandátum, 2000. (V-VIII.) 

kessége éppen abban rejlik, hogy sok szempontból látszólag radikálisan 
emancipáló is volt. 1945-ben szavaztak a nők a magyar történelemben 
először a férfiakéval teljes mértékben azonos jogokkal, majd az exten- 
zív gazdaság nagymértékben számított a női munkaerőre, majd bizo- 
nyos értelmiségi pályákat (tanárit, orvosit) szándékosan elnőiesítettek, 
hogy a férfiakat főként a műszaki területek felé tereljék, továbbá a csa- 
ládi életet megkönnyítő szociális ellátások sorát vezették be, a házasság 
utáni névhasználat pedig a nyugati országok szokásaihoz képest is ru- 
galmas és emancipált lehetőségeket adott, és még sorolhatnánk. Mégis, 
mindezek ellenére ez a rendszer is meg tudta oldani, hogy mindez ne 
jelentsen valódi, kiterjedt emancipációt, sem a közügyek gyakorlásá- 
ban, sem a munkavállalásban, sem a magánéletben. Jól jelzi ezt, hogy a 
rendszerváltó tárgyalásokon - a térségben mindenütt jellemzően - alig 
jelentek meg nők. S a különböző emancipációs indikátorokat tekintve 
Magyarország ma is az erősen deficites országok közé tartozik. Ebben 
nem kivétel a tudomány, és különösen nem a jelenkortörténet-írás, 
ahol a nők hagyományosan kis számban vannak jelen, illetve kevesen 
tudnak tartósan megmaradni az intézményi kutatásokban, s ha igen, 
akkor nagyon kivételesen érdemi pozíciókban. 

Összefoglalásként azt mondanám, hogy láthatóan konszenzusok 
nem lesznek, sem most, sem későbbi konferenciákon, és ez vélhetően 
így van jól, ez nagyon inspiráló. Sok nyitott kérdés maradt. Az is biz- 
tos, hogy dinamikusan átrendeződő és bővülő diszciplínákkal nézünk 
szembe, ami szintén kifejezetten szerencsés. Már csak ezért is hasz- 
nosnak gondolnám, ha a jelenkortörténészek a korábbi hagyományo- 
kat folytatva néhány évenként a mostanihoz hasonló konferenciákon 
rendszeresen újratárgyalnák a közelmúlt, a jelenkor és a közeljelen 
kritikus kérdéseit, különösen, ha a fiatalabb generációk is nagyobb 
számban tudnának jelen lenni. 

nyi Intézete ny. egyetemi tanára 

PhD, a Debreceni Egyetem Bölcsészettudomá- 
nyi Kar Történelmi Intézetének adjunktusa 


TABAJDI GÁBOR 


TAKÁCS RÓBERT 


TOMKA BÉLA 


VALUCH TIBOR 


VARGA BALÁZS 


VARGA ZSUZSANNA 

PhD, a Nemzeti Emlékezet Bizottsága Hivatala 
tudományos kutatója 

PhD, a Politikatörténeti Intézet tudományos 
munkatársa 

az MTA doktora, a Szegedi Tudományegyetem 
Történelmi Intézet Jelenkortörténeti Tanszék 
tanszékvezető egyetemi tanára, a Jelenkortörté- 
neti és Összehasonlító Történettudományi Dok- 
tori Program vezetője, az MTA-SZTE-ELTE 
Globalizációtörténeti Kutatócsoport vezetője 

az MTA doktora, az Eszterházy Károly Katoli- 
kus Egyetem Történelemtudományi Intézete 
egyetemi tanára, az ELKH Társadalomtudomá- 
nyi Kutatóközpont Politikatudományi Intézet 
tudományos tanácsadója 

PhD, az Eötvös Loránd Tudományegyetem 
Bölcsészettudományi Kar Művészetelméleti és 
Médiakutatási Intézete Filmtudomány Tanszé- 
kének docense 

az MTA doktora, az Eötvös Loránd Tudomány- 
egyetem Bölcsészettudományi Kar Történeti In- 
tézet Új- és Jelenkori Magyar Történeti Tanszék 
egyetemi tanára 

